Kebenaran rentas negeri dijangka bulan hadapan

Kebenaran rentas negeri dijangka akan dapat dilakukan bulan hadapan (Oktober) bersandarkan kepada data selepas 90% populasi dewasa lengkap vaksinasi, kata Pengerusi Majlis Pemulihan Negara (MPN) Muhyiddin Yassin.“Kemungkinan pada Oktober sama ada pada peringkat awal atau selewat-lewatnya pertengahan,” katanya kepada pemberita selepas mempengerusikan mesyuarat MPN Bilangan 3/2021 di Putrajaya hari ini.Turut hadir pada mesyuarat itu ialah Menteri Kanan Perdagangan Antarabangsa dan Industri Mohamed Azmin Ali, Menteri Kanan Pendidikan Radzi Jidin, Menteri Kewangan Tengku Zafrul Aziz dan Menteri Kesihatan Khairy Jamaluddin.Muhyiddin berkata soal pembukaan sempadan negara juga sedang diperhalusi kementerian berkaitan, dan akan dibincangkan bersama Perdana Menteri Ismail Sabri Yaakob.“Saya harap itu akan diumumkan tidak lama lagi,” katanya selain rentas daerah dan negeri, pembukaan sempadan negara juga penting untuk mempercepatkan proses pemulihan negara.Beliau berkata perbincangan pembukaan sempadan negara merangkumi cadangan sempadan negara dibuka kepada pelancong, peniaga dan usahawan untuk datang ke Malaysia dan membolehkan rakyat Malaysia melancong ke negara yang menerima kedatangan mereka yang lengkap vaksinasi.“Ini adalah salah satu keputusan yang akan membawa kesan besar kepada negara,” katanya.Muhyiddin berkata mesyuarat MPN hari ini memberi fokus kepada persiapan bagi pembukaan semula sektor pelajaran.Beliau berkata, MPN diberi penerangan terperinci mengenai laporan status terkini berkaitan Covid-19 oleh kementerian kesihatan, Pelan Pembukaan dan Pengoperasian Institut Pendidikan Tinggi Sesi Akademik 2021/2022 oleh kementerian pengajian tinggi dan Laporan Penilaian Pembukaan Sekolah oleh kementerian pendidikan.“Mesyuarat mengambil maklum mengenai pembukaan institusi pendidikan tinggi (IPT) secara berperingkat bermula 15 Oktober dan pembukaan sekolah secara berperingkat bermula 3 Oktober serta SOP yang akan berkuatkuasa demi melindungi warga IPT dan warga sekolah dari jangkitan Covid-19,” katanya.Muhyiddin berkata mesyuarat hari ini juga meluluskan kertas cadangan untuk menubuhkan Majlis Pemulihan Negeri, yang akan dipengerusikan oleh menteri besar dan ketua menteri.Katanya Majlis Pemulihan Negeri berperanan untuk memastikan keputusan MPN dilaksanakan di peringkat negeri, memperaku strategi dan inisiatif pemulihan di peringkat negeri dan daerah, dan memantau impak pelaksanaan inisiatif pemulihan di peringkat negeri dan daerah.Beliau berkata cadangan penubuhan Majlis Pemulihan Negeri dan mekanisme yang berkaitan akan dikemukakan kepada perdana menteri dan Jemaah Menteri untuk pertimbangan dan persetujuan.Muhyiddin berkata MPN akan menumpukan kepada pemulihan negara secara menyeluruh melibatkan pelbagai sektor dan kumpulan terkesan.“Tumpuan juga diberikan kepada bantuan yang boleh disediakan untuk perniagaan, usahawan mikro, kecil dan sederhana untuk bangkit dan meneruskan perniagaan, dan masalah kemiskinan pasca pandemik dalam kalangan penduduk bandar dan luar bandar,” katanya.


Shahrir tidak tahu sumber RM1 juta yang diterima dari Najib, kata saksi

Seorang pengurus bank memberitahu Mahkamah Tinggi bahawa Shahrir Samad, tidak mengetahui daripada mana bekas perdana menteri Najib Razak memperoleh wang RM1 juta, yang diberikan kepada bekas pengerusi Felda itu.
Pengurus Cawangan Ambank (M) Berhad Jalan Raja Chulan R Uma Devi, 43, yang mengesahkan perkara itu berkata beliau yang berpengalaman dalam bidang perbankan selama 12 tahun, juga tidak mengetahui sumber wang tersebut.
Beliau berkata demikian ketika disoal balas peguam yang mewakili Shahrir, Dzulkifli Ahmad, pada perbicaraan Shahrir yang berhadapan pertuduhan gagal mengisytiharkan RM1 juta yang diterima daripada Najib, kepada Lembaga Hasil Dalam Negeri (LHDN).
Dzulkifli: Sebagai pegawai bank yang berpengalaman, jika cek bank tersebut (RM1 juta) ditunaikan bermakna tiada apa-apa isu berkenaan sumber wang tersebut.
Uma: Ya, pada ketika itu tiada (isu).
Dzulkifli: Cik Uma boleh mengesahkan cek ini tiada masalah, apatah lagi Tan Sri Shahrir juga boleh beranggapan bahawa cek tersebut tiada masalah ketika menerima dan memasukkan (wang) ke dalam akaunnya.
Uma: Ya.
Selain itu, Uma bersetuju dengan Dzulkifli bahawa pihak LHDN tidak merakam percakapannya, memandangkan kes itu berkaitan dengan pengubahan wang haram yang mana Shahrir didakwa tidak melaporkan pendapatan sebenar kepada LHDN, bukan melibatkan rasuah.
Kata saksi itu, hanya pihak Suruhanjaya Pencegahan Rasuah Malaysia yang merakam percakapannya.
Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan, yang bertentangan dengan Seksyen 113(1)(a) Akta Cukai Pendapatan 1967,  iaitu tidak mengisytiharkan pendapatan diterima daripada Najib berjumlah RM1 juta melalui sekeping cek, yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014, mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.
Perbicaraan di hadapan hakim Muhammad Jamil Hussin bersambung esok.


Industri pelancongan Sarawak terdesak untuk segera capai imuniti kelompok

Sektor perhotelan yang semakin goyah di Sarawak menggesa kerajaan supaya meningkatkan langkah vaksinasi kerana kedatangan pelancong yang merupakan nadi kepada industri itu untuk terus hidup terus terjejas akibat sekatan perjalanan dan penutupan sempadan yang dikuatkuasakan ketika ini bagi membendung penularan Covid-19.Pemimpin industri turut mempersoalkan pandangan yang mengatakan pelaksanaan sekatan pergerakan penuh sahaja sudah cukup membendung penularan virus ketika banyak laporan mengenai kes varian Delta yang lebih mudah menular ditemui di seluruh dunia.Sharzede Salleh Askor dari Lembaga Pelancongan Sarawak (STB) berkata mencapai imuniti kelompok adalah sangat penting ketika ini bagi memastikan keselamatan terjamin di beberapa destinasi pelancongan sebelum sektor itu dibenarkan beroperasi semula.“Sebelum kita pertimbangkan untuk keluarkan pasport vaksin dan batalkan langkah kuarantin 14 hari, masalah pertama yang perlu ditangani adalah untuk mencapai imuniti kelompok dengan kadar yang lebih segera, terutamanya ketika jumlah kes ketika ini sangat membimbangkan,” katanya.“Setelah selamat, barulah kita boleh longgarkan sekatan perjalanan bagi yang sudah divaksinasi.”Program Imunisasi Covid-19 Kebangsaan (PICK) yang dilancarkan pada akhir Februari lalu, disusun mengikut fasa: Fasa Satu bagi vaksinasi barisan hadapan negara; Fasa Dua bagi warga emas, orang kurang upaya dan yang berada dalam kumpulan berisiko tinggi; serta Fasa Tiga bagi yang berumur 18 tahun ke atas.Dalam pada itu, Fasa Keempat yang dinamakan sebagai Pikas turut diusahakan, program imunisasi perkongsian awam-swasta yang bertujuan memberikan vaksin kepada pekerja sektor swasta.Ketika ini, kerisauan pemain industri pelancongan adalah peralihan fasa-fasa tersebut dilihat memakan masa, satu perkara yang tidak dimiliki pengusaha-pengusaha hotel.John Teo dari Persatuan Hotel Malaysia cawangan Sarawak berkata pengusaha hotel terpaksa menangani impak penutupan sempadan dan peraturan-peraturan yang sentiasa berubah berhubung ketibaan pelawat dari luar negeri itu.“Terlalu banyak perniagaan yang ditutup, kerana tidak ada pendapatan atau pendapatan yang terlalu sedikit sejak wabak ini bermula,” katanya.“Bagi hotel yang memiliki taraf bintang, lebih dari 120 daripadanya ditutup terus. Hanya hotel-hotel yang terlibat dalam program kuarantin kerajaan sahaja yang mampu bertahan sementara pendapatan melalui ketibaan pelancong asing hampir tiada.”Teo turut menyuarakan nasib rumah tumpangan yang lebih kecil seperti motel, dan inap desa yang disifatkan langsung “tidak memiliki peluang” untuk meneruskan operasi.“Perniagaan berkaitan pelancongan seperti agensi pelancongan, pemandu bas dan teksi, pemandu Grab, orang-orang yang mengurus lokasi pelancongan, pusat membeli-belah yang menjalankan perniagaan pemandu pelancongan, pekedai, kedai kopi, kedai makan, bar, bistro, pusat karaoke, kelab malam dan banyak lagi – kesemua mereka tak dapat bertahan untuk meneruskan operasi setelah berbulan-bulan pelancong asing tidak dibenarkan memasuki negara ini,” katanya.Katanya, walaupun pemain industri pelancongan masih bertahan, mereka terpaksa mengeluarkan wang bagi menampung kos seperti utiliti dan gaji pekerja.Berdepan keadaan itu, beberapa pengusaha hotel kecil lebih suka menutup operasi, katanya.Bercakap kepada MalaysiaNow, Teo bersetuju usaha membendung penularan virus adalah perkara yang wajib dilaksanakan demi keselamatan orang ramai.Namun, dia berkata kebanyakan yang menghadapi kesukaran ketika ini untuk meneruskan operasi lebih sanggup berdepan berdepan dengan wabak itu daripada terus bergelut dengan kehidupan ekoran tiada pendapatan.“Kami faham kerajaan sedang berusaha sebaik mungkin untuk mencegah virus ini,” katanya.“Memang tiada pilihan lain selain melaksanakan langkah-langkah yang lebih ketat dengan harapan kadar jangkitan menurun.“Tetapi mereka juga perlu mempertimbangkan permintaan daripada kumpulan selain daripada sektor penjagaan kesihatan juga. Mereka perlu dengar pengusaha perniagaan ini dan cari jalan untuk bantu. Pengusaha perniagaan ini harapkan bantuan daripada kerajaan, dengan harapan perniagaan dapat disambung semula dengan SOP ketat. ”Sharzede turut berakata STB juga turut merasakan impak pandemik ketika ini selepas keputusan Sarawak untuk menghentikan Rainforest World Music Festival (RWMF) bagi tahun kedua berturut-turut.RWMF biasanya menerima kemasukan lebih dari 25,000 pengunjung dari luar negeri ke festival muzik Sarawak bagi acara tiga hari itu.Pada 2019 ia mencatat 23,650 pengunjung, 60% daripadanya adalah rakyat Malaysia. Penganjuran festival itu turut meningkatkan hasil ekonomi Sarawak dengan menjana RM46 juta dengan pendapatan keuntungan bernilai RM7.9 juta.Sharzede berkata, penganjuran Festival Jazz Borneo Sarawak (BJF) juga berjaya menghasilkan sekitar RM7 juta.“Walaupun kami melancarkan senarai playlist RWMF dan BJF 2020, pendapatan yang seharusnya diperolehi dari kedua-dua acara itu jauh lebih rendah,” katanya.Sherzede turut menambah pemain besar industri seperti STB mungkin dapat bertahan.Namun, katanya, tanpa bantuan daripada kerajaan, syarikat pelancongan kecil akan terpaksa menggulung tikar ketika berdepan Covid-19.Tanpa mengira ukuran perniagaan, ketika ia melibatkan penjanaan pendapatan, semua organisasi akhirnya harus bergantung dengan kedatangan pengunjung, yang akan tetap kurang selagi pelaksanaan langkah pencegahan pandemik terus dikuatkuasakan.


Malaysia terima tambahan 10,000 kuota haji dari Arab Saudi

Kerajaan Arab Saudi bersetuju menambah 10,000 lagi kuota rasmi haji untuk jemaah Malaysia, kata Perdana Menteri Muhyiddin Yassin.Persetujuan Arab Saudi itu disampaikan Muhyiddin selepas pertemuan beliau bersama Putera Mahkota Arab Saudi Mohammed Salman.“Kita sudah dapat keputusan baik persetujuan.“Apabila keadaan (Covid-19) pulih sepenuhnya, kuota haji ditambah 10,000 daripada jumlah sedia ada,” kata perdana menteri pada sidang media selepas menghadap Putera Mahkota seperti dipetik dilaporkan Astro Awani.Malaysia ketika ini memiliki sebanyak 31,600 kuota rasmi dari Arab Saudi berpandukan ketetapan sebanyak 0.01% daripada jumlah penduduk sesebuah negara oleh Pertubuhan Kerjasama Islam (OIC).Lawatan Muhyiddin ke negara Saudi atas jemputan Raja Arab Saudi Raja Salman bin Abdulaziz Al-Saud.Beliau menunaikan umrah dan ziarah di Mekah dan Madinah terlebih dahulu, sebelum memulakan program rasmi sempena lawatan beberapa negara teluk.Pada pertemuan itu, sebuah perjanjian persefahaman (MOU) inisiatif Perkhidmatan Jalan Mekah turut ditandatangani di antara kedua-dua negara Malaysia dan Arab Saudi.Persefahaman itu adalah bagi memudahkan proses prapelepasan jemaah, seperti urusan penerbangan, semakan visa dan pasport, prosedur kastam dan urusan logistik lain.Jadual beliau seterusnya akan ke Emiriah Arab Bersatu (UAE) untuk bertemu dengan Putera Mahkota Abu Dhabi Sheikh Mohamed bin Zayed Al Nahyan dan Perdana Menteri UAE, Sheikh Mohammed bin Rashid Al Maktoum.


Penubuhan jawatankuasa teliti persidangan Parlimen tanda tekad ‘good governance’

Armada Bersatu mengecam mainan sentimen politik hasutan yang dimainkan dalam kalangan pemimpin utama parti pembangkang di kala kerajaan benar-benar bertungkus-lumus menjayakan Pelan Pemulihan Negara demi rakyat Malaysia.Kenyataan terkini yang seleweng dan dilihat berniat jahat untuk mengelirukan orang awam terkait jawatankuasa pembukaan Parlimen dikeluarkan oleh Lim Guan Eng di laman Facebook beliau.Kenyataan Lim dan beberapa pemimpin pembangkang juga menggambarkan seakan perdana menteri menolak titah diraja untuk mengadakan sidang Parlimen.Langsung tidak timbul perihal menyanggah titah diraja, malah secara terang-terangan terlebih dahulu sebelum Majlis Raja-Raja dan Yang di-Pertuan Agong menitahkan cadangan untuk Parlimen bersidang, pada pembentangan Pelan Pemulihan Negara, Perdana Menteri Muhyiddin Yassin sendiri menjelaskan komitmen kerajaan untuk mengadakan sidang Parlimen bermula sekitar bulan September atau Oktober.Jangkaan pembukaan Parlimen yang dicadangkan perdana menteri juga bertepatan dengan proses perundangan serta berperlembagaan mengikut ketetapan mesyuarat.Umum perlu tahu, menjelang pembukaan Parlimen, perlu difahami secara jelas bukan sahaja terdapat proses menurut undang-undang dan mengikut Perlembagaan yang perlu dipatuhi.Beberapa perkara seperti notis 28 hari yang perlu dikemukakan kepada ahli mesyuarat sebelum bersidang mengikut perundangan ditambah ruang bagi penghantaran soalan dan penyediaan jawapan oleh setiap ahli dewan dalam memacu hala perbincangan perlu diatur rapi, utamanya atas titah diraja yang mahu Pelan Pemulihan Negara dilaksankan dengan jaya.Bukan main buka saja Parlimen, ini bukan lawatan sekolah!Apatah lagi mesyuarat JKKK!Meneliti keadaan semasa, kelaziman setiap kali adanya sidang Parlimen bukan sekadar ahli Parlimen yang hadir, malah melibatkan pegawai-pegawai kepada menteri kabinet, pegawai ahli parlimen, petugas media serta petugas-petugas parlimen yang lain selain petugas kesihatan yang sedang bertungkus lumus diperlukan untuk pengurusan pemberian vaksin, disebabkan terpaksa memberikan fokus kepada ahli Parlimen yang mahu meneruskan birokrasi, maka sejumlah besar petugas kesihatan juga perlu ditempatkan untuk pantau perjalanan Parlimen.Perlu diingatkan, selain frontliners, bukan semua petugas Parlimen, pegawai menteri malah pegawai ahli Parlimen sudah dapatkan vaksin kerana fokus kita selama ini kepada barisan hadapan dan warga emas selain baru memasuki fasa seterusnya pemberian vaksin melibatkan 18 tahun ke atas.Justeru sebuah jawatankuasa ditubuhkan sebuah bagi meninjau pengurusan hal pembukaan Parlimen yang secara komited juga ingin dibantu kerajaan di bawah teraju Muhyiddin.Jawatankuasa ini penting dalam menentukan bentuk persidangan sama ada bersemuka dengan SOP tertentu atau secara hibrid dengan melihat samada bertepatan dengan lunas Perlembagaan.Jawatankuasa ini juga penting kerana melibatkan wakil pembangkang dan wakil kerajaan serta profesional bukannya tindakan satu hala pihak kerajaan, ini adalah tanda tekad “good governance”.Pun begitu penelitian perlu dilakukan dalam meletakkan fokus utama kepada rakyat melalui pelaksanaan “rapid” Pelan Pemulihan Negara.Parlimen adalah institusi membuat dasar dan undang-undang negara.Oleh yang demikian, adalah menjadi tanggungjawab setiap ahli Parlimen mematuhi segenap lapisan perundangan dan peraturan berkaitan yang perlu dipatuhi agar ia tidak menjejaskan keabsahan dan integriti badan perundangan ini.* Mohd Ashraf Mustaqim Badrul Munir adalah ketua penerangan Armada Bersatu* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Bagaimana syarikat penerbangan dicalonkan dalam pertandingan antarabangsa?

Setiap tahun, syarikat penerbangan di seluruh dunia akan dicalonkan dan bersaing untuk bergelar sebagai syarikat penerbangan terbaik.
Gelaran syarikat penerbangan terbaik ini akan diumumkan oleh Skytrax, sebuah organisasi penarafan pengangkutan udara antarabangsa selepas mengumpul maklum balas dalam kalangan penumpang menerusi beberapa siri soalan dalam survei dilakukan seluruh dunia.
Menerusi data yang dikumpul itu, Skytrax akan menyenaraikan syarikat penerbangan yang memiliki jumlah undi tertinggi sebelum mengumumkan pemenang mengikut kategori.
Berdasarkan laman sesawang Skytrax, terdapat pelbagai kategori pemenang, namun kategori Syarikat Penerbangan Terbaik Dunia merupakan kategori paling utama.
Kategori Syarikat Penerbangan Terbaik Dunia 2022 baru-baru ini dimenangi oleh Qatar Airways dan disusuli Singapore Airlines manakala Emirates berada di tempat ketiga.
Kategori lain termasuk syarikat penerbangan tambang murah terbaik yang dimenangi AirAsia, kru kabin terbaik (Singapore Airlines), kabin syarikat penerbangan paling bersih (ANA All Nippon Airways) dan terdapat juga kategori yang dibahagikan mengikut kelas kabin, rantau, serta ruang rehat di lapangan terbang.
Selain itu, Skytrax turut menyenaraikan syarikat penerbangan mengikut penarafan daripada satu hingga 100.
Menurut penjelasan Skytrax dalam laman sesawang mereka, semua syarikat penerbangan di dunia boleh dicalonkan dan survei ini bertujuan untuk pelanggan mengundi sendiri syarikat penerbangan yang dianggap terbaik mengikut pandangan mereka.
Laman sesawang itu turut menjelaskan bahawa seramai 13.42 juta penyertaan survei yang layak diterima pada keputusan akhir dengan 88% daripadanya didaftarkan sehingga Mac 2020.
Bagi pemenang yang diumumkan baru-baru ini, survei tersebut dijalankan bermula September 2021 hingga Ogos 2022 yang mana sebanyak 350 syarikat penerbangan terlibat manakala responde terdiri daripada lebih 100 warga negara.
Undian menerusi dalam talian dijalankan menerusi www.worldairlinesurvey.com penyertaan disaring menerusi pemeriksaaan IP atau maklumat pengguna bagi memastikan kemasukan lebih daripada sekali akan dipadamkan.
"Pelanggan mencalonkan syarikat penerbangan pilihan atau yang dianggap terbaik dan dan mengukur kepuasan mereka (skala 1 hingga 5) dari aspek pengalaman perjalanan merangkumi persekitaran di lapangan terbang dan dalam pesawat," demikian menurut laman sesawang Skytrax.
"Penilaian data dilakukan bagi memastikan keadilan apabila menilai syarikat-syarikat penerbangan."
Namun begitu, Skytrax turut menegaskan dalam laman sesawang tersebut syarikat penerbangan yang diumumkan sebagai pemenang tidak semestinya menjadi pilihan bagi semua pihak.
Selain itu, timbul juga persoalan mengenai kaedah sistem survei ini apabila terdapat kemungkinan responden yang terlibat terdiri dari kalangan pekerja syarikat penerbangan.
Situasi ini pastinya akan memberi kelebihan kepada syarikat penerbangan yang beroperasi dengan kapasiti yang lebih besar kerana mempunyai jumlah pekerja yang lebih ramai.
Bercakap dengan MalaysiaNow, pakar penerbangan, Germal Singh Khera tidak menolak kemungkinan bahawa responden yang mengambil bahagian terdiri daripada kalangan kakitangan syarikat penerbangan.
Bagaimanapun, katanya, saiz persampelan adalah terlalu besar untuk membolehkan syarikat penerbangan memastikan keputusan survei akan memihak kepada mereka.
"Terdapat kemungkinan, responden yang melakukan survei merupakan kakitangan yang tidak bertugas," katanya kepada MalaysiaNow.
"Oleh itu, dia akan dilayan seperti penumpang biasa."
Ditanya mengenai keputusan survei itu yang mana ada di antaranya disifatkan sebagai kontroversi oleh pengguna media sosial, Germal berkata penilaian terhadap syarikat penerbangan bergantung kepada kategori.
Katanya, survei dilakukan itu hanya bertanyakan soalan berkaitan perkhidmatan yang ditawarkan syarikat penerbangan dan bukannya mengenai isu yang sedang dihadapi syarikat penerbangan terbabit.
"Contohnya survei ini akan meminta pandangan penumpang dari segi keselesaan, harga yang ditawarkan dan juga layanan kru.
"Melihat kepada kategori yang terdapat dalam survei, kita boleh lihat bahawa kategori perkhidmatan udara dan darat pun dibezakan," katanya.
“Maklum balas yang diterima akan disusun mengikut kategori sebelum perbandingan antara syarikat penerbangan dibuat."
Sementara itu, Ketua Pemasaran Skytrax Peter Miller, berkata pihaknya menggunakan sistem kecerdasan buatan (AI) dan IP yang kompleks untuk  elakkan sebarang salah guna undi pelanggan termasuk pekerja syarikat penerbangan.
“Sistem itu dibangunkan lebih 20 tahun,” katanya dalam maklum balas emel kepada MalaysiaNow.


Pegawai penyiasat dapati Adun Tronoh rogol pembantu rumah warga Indonesia

Pegawai penyiasat dalam kes Paul Yong Choo Kiong memberitahu Mahkamah Tinggi semalam bahawa siasatan mendapati Ahli Dewan Undangan Negeri (Adun) Tronoh itu telah merogol pembantu rumahnya.Pegawai penyiasat Yap Siew Cheng, yang bertugas di Ibu Pejabat Polis Daerah Ipoh, berkata beliau telah menjalankan siasatan dengan lengkap dari pelbagai sudut iaitu di tempat kejadian, rakaman percakapan saksi dan semakan dengan pihak telekomunikasi.“Hasil siasatan mendapati segala maklumat yang dimaklumkan oleh mangsa, saya telah buat siasatan dan semakan dengan pihak telco dan Kedutaan Besar Republik Indonesia mendapati masa serta tarikh yang dimaklumkan adalah sama,” katanya ketika pemeriksaan semula oleh Pengarah Pendakwaan Negeri Perak Azlina Rasdi di hadapan hakim Abdul Wahab Mohamed.Terdahulu, ketika pemeriksaan balas oleh peguam Rajpal Singh yang mewakili Yong, saksi pendakwaan ke-23 itu tidak bersetuju dengan cadangan peguam bahawa Yong tidak merogol mangsa dan cerita bahawa wanita itu dirogol oleh majikannya direka kerana dia ingin pulang ke Indonesia serta tidak mahu bekerja sebagai pembantu rumah. Bagaimanapun, Yap bersetuju dengan cadangan Rajpal bahawa terdapat dua kesan asid deoksiribonukleik (DNA) campuran tidak diketahui pada beberapa eksibit yang bukan daripada tertuduh dan keluarganya berdasarkan perbandingan.Katanya beliau tidak menjalankan siasatan bagi mengetahui pemilik DNA itu.Yap juga berkata terdapat catatan “tunggu dan lihat” di dalam diari milik mangsa pada 6 Julai 2019 iaitu sehari sebelum kejadian rogol didakwa berlaku.Saksi itu berkata beliau telah merujuk laporan pemeriksaan perubatan mangsa di negara asalnya bertarikh 8 April 2019 sebelum mula bekerja di rumah tertuduh pada Mei tahun sama dan bersetuju dengan cadangan peguam bahawa tiada laporan perubatan spesifik atau pakar untuk mengesahkan keadaan mental wanita tersebut ketika kejadian.Yong, 51, mengaku tidak bersalah atas pertuduhan merogol pembantu rumahnya seorang warga Indonesia di kediaman beliau di Meru Desa Park di sini antara 8.15 hingga 9.15 malam pada 7 Julai 2019.Kes itu sebelum ini disebut di Mahkamah Sesyen namun pada 15 Disember 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.Yong didakwa di Mahkamah Sesyen pada 23 Ogos 2019 ketika memegang jawatan exco perumahan, kerajaan tempatan, pengangkutan awam, hal ehwal bukan Islam dan kampung baru Perak.


Mahkamah benarkan Najib hadir perbicaraan saman sivil terhadap Tommy Thomas

Mahkamah Tinggi Kuala Lumpur hari ini membenarkan permohonan Najib Razak untuk menghadiri perbicaraan berkaitan saman sivil RM1.9 juta terhadap bekas peguam negara Tommy Thomas pada 21 Oktober.
Hakim Ahmad Bache memutuskan bahawa, Najib selaku plaintif mempunyai hak untuk mendengar kes sivilnya.
“Jika perbicaraan kes jenayah, perintah untuk mengemukakan mungkin boleh dibuat. Ia (permohonan pembatalan) mungkin bersifat interlokutori. Mahkamah ini setuju dengan permohonan kamu, mahkamah benarkan perintah seperti dipohon,” kata hakim Ahmad menerusi prosiding secara dalam talian hari ini.
Pada 21 Oktober, mahkamah dijadualkan untuk menyambung mendengar permohonan Thomas untuk membatalkan saman Najib.
Pada awalnya, peguam Najib, Yudistra Darma Dorai menyatakan bahawa mahkamah mempunyai kuasa untuk membenarkan permohonan exparte oleh anak gumannya, yang pada ketika ini sedang menjalani hukuman penjara 12 tahun di Penjara Kajang bagi menghadiri perbicaraan mahkamah mengikut Seksyen 30 Akta Penjara.
Seksyen 30 menyatakan bahawa bila masa kehadiran seorang banduan dikehendaki dalam sesuatu mahkamah yang mempunyai bidang kuasa sivil atau jenayah, mahkamah itu boleh mengemukakan suatu perintah dalam bentuk yang ditetapkan dialamatkan kepada pegawai yang Menjaga yang menghendaki  pengemukaan banduan itu pada masa dan tempat yang dinyatakan dalam perintah.
Pada 22 Oktober 2021 Najib menfailkan saman mendakwa bahawa pertuduhan terhadapnya adalah sebahagian daripada perbuatan yang telah dirancang lebih awal oleh Thomas dan selaras dengan rancangan kerajaan Pakatan Harapan ketika itu
Najib, 69, mendakwa bahawa dia telah dituduh secara salah di mahkamah dalam kes 1Malaysia Development Berhad, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).
Beliau memohon pengisytiharan bahawa Thomas telah melakukan penyelewengan dalam jawatan awam serta ganti rugi RM1.9 juta, termasuk yuran rundingan untuk pasukan audit menyemak dokumentasi bagi penyediaan fakta bagi menangani pendakwaan terhadapnya.


KKM kesan 2 varian Omicron dominan di China sejak Mac, Ogos 2022

Dua varian Covid-19 iaitu BA.5.2 dan BF.7 yang merangkumi kira-kira 80% daripada varian yang menular di China ketika ini, telah dikesan di Malaysia, masing-masing sejak 16 Mac dan 21 Ogos lepas.
Ketua Pengarah Kesihatan Dr Noor Hisham Abdullah berkata kes pertama bagi BF.7 yang dikesan pada 21 Ogos merupakan kes jangkitan tempatan, manakala kes kedua pada 6 Sept (kes import jangkitan dari Turkiye), dan kes ketiga pada 7 Oktober merupakan kes jangkitan tempatan.
“Di peringkat global pula bagi varian BA.5.2, kemuncak penularan adalah sekitar bulan September-Oktober 2022 dengan kebanyakannya dikesan di negara seperti Afrika Selatan, England, China dan Amerika Syarikat.
"Bagi varian BF.7 pula, kemuncak penularan adalah pada Oktober 2022 dan ia banyak ditemukan di negara seperti Belgium, England, Denmark dan juga China," katanya menerusi hantaran di laman Facebook beliau.
Semalam Dr Noor Hisham berkata setakat 31 Disember lepas, terdapat sejumlah 4,148 kes di negara ini yang dijangkiti varian BA.5.2 dan tiga kes dijangkiti BF.7.


Bekas PAT penerima tunggal anugerah Tun, sertai 1,020 lain sempena keputeraan Agong

Seramai 1,021 individu menerima darjah kebesaran, bintang dan Pingat Persekutuan 2022 sempena Ulang Tahun Hari Keputeraan Rasmi Yang di-Pertuan Agong Sultan Abdullah Sultan Ahmad Shah.Bekas panglima Angkatan Tentera Malaysia Mohamed Hashim Mohd Ali mendahului senarai penerima dengan dikurniakan darjah kebesaran Seri Setia Mahkota (SSM) yang membawa gelaran “Tun”.Seramai 18 individu menerima darjah kebesaran Panglima Setia Mahkota (PSM) yang membawa gelaran “Tan Sri”.Tiga pegawai kanan perkhidmatan awam yang menerima PSM ialah Pengerusi Suruhanjaya Perkhidmatan Pendidikan Mazlan Yusoff, Pengerusi Suruhanjaya Pilihan Raya (SPR) Abdul Ghani Salleh dan Setiausaha Kerajaan Johor Azmi Rohani.Turut menerima PSM ialah Yang di-Pertua Majlis Agama Islam dan Adat Melayu Perak Mohd Annuar Zaini, Panglima Tentera Udara Jeneral Mohd Asghar Khan Goriman Khan, Timbalan Ketua Polis Negara Razarudin Husain dan bekas timbalan ketua polis negara Mazlan Lazim.Selain itu, Presiden Dewan Perniagaan dan Perindustrian Kebangsaan Malaysia Low Kian Chuan, Presiden dan Pengarah Eksekutif Malayan Banking Berhad Abdul Farid Alias, Pengerusi Bank Muamalat Malaysia Berhad Tajuddin Atan dan Pengarah Eksekutif United U-Li Corporation Berhad Lee Yoon Kong.Turut menerima PSM Pengarah Urusan Kumpulan MMC Corporation Berhad Che Khalib Mohamad Noh, Pengasas dan Pengarah Urusan T.A.G. Marine Sdn Bhd Noormustafa Kamal Yahya, bekas menteri tanah dan pembangunan Koperasi dan bekas ketua menteri Sabah Osu Sukam, bekas menteri kesihatan dan bekas presiden MIC S. Subramaniam, bekas menteri perdagangan antarabangsa dan industri serta bekas setiausaha agung MCA Ong Ka Chuan, bekas menteri pendidikan tinggi dan juga Pengerusi Felda Idris Jusoh serta bekas menteri besar Pahang Adnan Yaakob.Sementara itu, Pengerusi Jemaah Tertinggi Badan Kebajikan Keluarga Angkatan Tentera (Bakat) Tengku Muhaini Sultan Ahmad Shah merupakan antara 23 penerima Darjah Kebesaran Panglima Jasa Negara (PJN) yang membawa gelaran “Datuk”.Penerima PJN lain ialah Ketua Pengarah Bahagian Penyelidikan, Jabatan Perdana Menteri Rostam Affendi Salleh, Hakim Mahkamah Tinggi Kuching Azhahari Kamal Ramli, Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Azman Mohd Yusof, Duta Besar Malaysia ke Thailand Jojie Samuel, Timbalan Gabenor Bank Negara Chew Cheng Lian dan bekas pemain badminton negara Foo Kok Keong.Tiga penerima darjah kebesaran Panglima Setia Diraja (PSD) yang membawa gelaran “Datuk” ialah Setiausaha Bahagian Pembangunan Jabatan Perdana Menteri Jazmanie Shafawi, Ketua Protokol di Jabatan Protokol dan Konsular Kementerian Luar Negeri Wan Zaidi Wan Abdullah dan Juruiring Yang di-Pertuan Agong ke-14, Laksamana Pertama Shahrum Shaim.Seramai 48 individu menerima darjah kebesaran Johan Mangku Negara (JMN) termasuk Pengarah Bahagian Perancangan Kementerian Kesihatan Dr Rozita Halina Tun Hussein.Bagi darjah kebesaran Johan Setia Mahkota (JSM) pula sebanyak 67 individu disenaraikan sebagai penerima termasuk bekas Juruiring Perdana Menteri Nik Ezanee Mohd Faisal.Penerima tunggal bagi Darjah Johan Setia Diraja (JSD) dikurniakan kepada Timbalan Pengarah Jabatan Keselamatan Dalam Negeri dan Ketenteraman Awam (Pasukan Gerakan Am) Bukit Aman Muhammad Abdul Halim.Seramai 183 individu dikurniakan Bintang Kesatria Mangku Negara (KMN) termasuk Pengasas Pertubuhan Amal Uncle Kentang Malaysia Kuan Chee Heng, Exco Pergerakan Puteri Umno Naszriah Ngasri dan Penasihat Persatuan OKU Sentral Mohd Radzi Wahab.Tahun ini juga menyaksikan seramai tujuh individu dianugerahkan Bintang Kesatria Setia Diraja (KSD) dan 250 dikurniakan Bintang Ahli Mangku Negara (AMN) termasuk Editor Pertubuhan Berita Nasional Malaysia (Bernama) Mohamad Bakri Darus manakala 377 individu menerima Pingat Pangkuan Negara (PPN) serta 43 Pingat Bentara Setia Diraja (BSD).


Langkah kuasai FGV bakal kembalikan Felda ke landasan sebenar

Sejak tahun lalu Putrajaya memulakan langkah menyelamatkan Lembaga Kemajuan Tanah Persekutuan (Felda) yang sebelum ini dilanda pelbagai masalah dengan mengambil alih Felda Holdings Bhd (FGV) untuk memulihkan kembali kedudukan kewangannya.Pengerusi Felda Idris Jusoh berkata, tidak lama lagi FGV akan dikuasai penuh oleh agensi itu.“Felda berjaya menguasai 81% saham FGV bersama kerajaan negeri Pahang (5%) dan negeri Sabah (4%), pegangan saham sudah merentas 90%,” katanya kepada MalaysiaNow.Dalam satu kenyataan pada Selasa, Felda berkata langkah ini membolehkan pengurusan ladang perjanjian pajakan tanah (LLA) FGV berserta kilang sawit diintegrasikan dengan ladang agensi itu yang lain supaya lebih cekap dan berkesan untuk manfaat bersama Felda dan FGV.“Pengambilalihan FGV oleh Felda adalah satu langkah penting dalam pelan pemulihan Felda yang diluluskan oleh kerajaan demi manfaat 112,638 peneroka dan dua juta warga besar Felda,” kata kenyataan itu.FGV mula disenaraikan di papan utama Bursa Malaysia pada 2012 dan penyenaraian tawaran awam awal (IPO) syarikat itu ketika zaman pentadbiran bekas perdana menteri, Najib Razak.Pada 2019, menteri ekonomi pada ketika itu Mohamed Azmin Ali membentangkan “Kertas Putih Felda” yang mendedahkan sebelum penyenaraian FGV, agensi itu menjana keuntungan operasi melalui pengurusan ladang komersial milik mereka seluas lebih kurang 400,000 hektar.Menurut kertas putih itu, dalam tempoh 2007 sehingga 2011, Felda mencatatkan keuntungan bersih antara RM200 juta hingga RM1.1 bilion setahun dan bagi tujuan penyenaraian FGV, agensi itu menyerahkan pengurusan ladang komersial melalui LLA untuk tempoh 99 tahun.“Selepas penyenaraian FGV, khususnya mulai tahun 2013, prestasi kewangan Felda mulai merosot.“Felda melaporkan kerugian secara berterusan sehingga mencatatkan kerugian tertinggi sebanyak RM4.9 bilion pada tahun 2017,” kata Azmin ketika membentangkan Kertas Putih Felda di Dewan Rakyat pada 10 April, 2019.Felda yang diasaskan perdana menteri kedua, Abdul Razak Hussein sebelum ini menjadi contoh kepada dunia tentang bagaimana kerajaan Malaysia yang menangani penempatan semula penduduk luar bandar yang miskin ke kawasan-kawasan yang baru dibangun untuk meningkatkan taraf ekonomi mereka.Felda menumpukan kepada pembukaan ladang-ladang pekebun kecil untuk tanaman kontan dan tidak hanya dikhaskan untuk membantu orang Melayu miskin tetapi juga kaum Cina dan India.Beberapa buah Felda terawal seperti Felda LBJ dan Felda Lurah Bilut menerima peneroka pelbagai kaum seperti kaum Cina dan kaum India, begitu juga di Sabah dan Sarawak yang mana peneroka terdiri dari pelbagai kaum dan keturunan yang membentuk sebilangan besar penduduk Malaysia.*Fadila Awaludin turut menyumbang kepada laporan ini.


Kos ambil pekerja domestik Indonesia ditetapkan RM7,800

Kos pengambilan pekerja domestik Indonesia ditetapkan sebanyak RM7,800 dengan RM6,000 kos di pihak Malaysia manakala RM1,800 di pihak Indonesia, Dewan Rakyat diberitahu hari ini.Timbalan Menteri Sumber Manusia Awang Hashim berkata penetapan kos itu adalah seperti yang dimuktamadkan dalam memorandum persefahaman (MoU) antara Malaysia dan Indonesia.“Untuk makluman, MoU ini telah menetapkan kos (pengambilan pekerja domestik Indonesia) iaitu RM7,800… Jadi kalau ada satu caj atau bayaran yang melebihi seperti (kos) ini boleh buat laporan kepada Jabatan Tenaga Kerja,” katanya pada sesi soal jawab di Dewan Rakyat hari ini.Beliau berkata demikian bagi menjawab soalan P. Kasthuriraani (PH-Batu Kawan) yang ingin tahu kos secara terperinci yang dibayar pemohon kepada ejen pengambilan pekerja domestik Indonesia sebelum wabak Covid-19 dan bilangan agensi yang terlibat dalam pengambilan pekerja migran dari Bangladesh.Menjawab soalan pengambilan pekerja migran dari Bangladesh, Awang berkata mesyuarat jemaah menteri pada 10 Disember 2021 telah bersetuju supaya pengambilan pekerja asing warga Bangladesh adalah menerusi 275 agensi pekerjaan Bangladesh.Bagi mencegah rasuah dan eksploitasi kemasukan pekerja migran ke negara ini, beliau berkata antara langkah yang diambil adalah melalui pewujudan MoU berhubung penggajian pekerja asing dengan pihak negara sumber yang bertujuan memberi perlindungan sewajarnya dari segi hak dan kebajikan pekerja serta menjaga kepentingan majikan. Selain itu, Awang berkata ia juga bertujuan untuk membanteras sindiket yang memonopoli, mengeksploitasi dan mengawal kemasukan pekerja asing ke Malaysia.“Hanya agensi pekerjaan swasta yang berdaftar di bawah Akta Agensi Pekerjaan Swasta 1981 (Akta 246) dibenarkan membantu majikan menguruskan segala urusan penempatan pekerja asing di negara ini,” katanya.Beliau berkata demikian bagi menjawab soalan Kasthuriraani mengenai langkah-langkah mencegah rasuah dan eksploitasi yang akan diambil kerajaan terhadap sindiket yang memonopoli, mengeksploitasi dan mengawal kemasukan pekerja migran ke Malaysia.


Bersatu sokong kerajaan Melayu dan Islam, bukan pecahkan sokongan

Saya amat tertarik untuk memberi maklum balas berkenaan Perhimpunan Agung Umno (PAU) pada 28 Mac baru-baru ini yang telah bersetuju memberi mandat kepada presiden dan Majlis Tertinggi Umno untuk menentukan jeda masa Umno menarik balik sokongan kepada Kerajaan Perikatan Nasional (PN) selain memutuskan untuk tidak bekerjasama dengan Bersatu dan PN dalam Pilihan Raya Umum ke-15 (PRU 15).Sekali gus dengan itu bergema juga suara pemimpin Umno meminta agar menteri-menteri dan timbalan-timbalan menteri daripada Umno untuk meletakkan jawatan di dalam kabinet Kerajaan PN, begitu juga dengan Pengerusi dan ahli-ahli lembaga pengarah (ALP) badan-badan berkanun kerajaan (GLC), bagi disesuaikan dengan keputusan PAU.Pada pandangan saya, gesaan agar menteri dan timbalan menteri dari Umno untuk meletakkan jawatan di dalam kabinet khasnya, serta kecaman kepada mereka kerana gagal berbuat demikian, merupakan satu tindakan yang sangat tidak waras kerana ini akan menimbulkan banyak implikasi yang negatif kepada negara keseluruhannyaSudah lebih setahun negara berhadapan dengan wabak penyakit Covid-19 yang memberi kesan besar terhadap ekonomi rakyat. Walaupun dalam keadaan sebegitu, saya melihat masih ada segelintir ahli-ahli politik yang masih berpolitik tanpa mengira kesusahan rakyat di bawah.Apa salahnya jika ahli-ahli Parlimen bersatu hati menyokong kerajaan pada hari ini sehingga kita dapat menangani masalah Covid-19 ini dengan baik. Apa yang lebih penting sekarang adalah kebajikan rakyat dan peluang-peluang ekonomi yang harus dibuka bagi membantu bukan sahaja anak-anak muda bahkan golongan B40 yang teruk terjejas akibat Covid-19 ini.Melalui artikel-artikel sebelum ini, saya telah memberi nasihat dan pandangan berkaitan kepentingan untuk ahli-ahli politik Melayu dan Islam bersatu, terutama di bawah pembentukan Kerajaan PN yang merupakan gabungan sokongan Parti-Parti Umno, PPBM dan PAS yang majoritinya adalah terdiri daripada orang-orang Melayu dan Islam.Sejak dulu lagi saya sudah nyatakan jika sekiranya orang-orang Melayu berpecah maka politik orang Melayu juga akan turut berpecah. Sudah pasti kuasa politik yang sepatutnya dimiliki oleh orang Melayu selaku rakyat majoriti di Negara ini tidak akan sepenuhnya dapat digunakan dengan sebaiknya untuk survival orang Melayu di negara ini bila mereka berpecah.Pemimpin dan ahli Umno harus sedar bahawa tanpa pembentukan kerajaan PN ini kita mungkin masih bergelar pembangkang dan tidak akan memimpin semula negara ini sepertimana sekarang. Walaupun tidak menjadi perdana menteri tetapi kita dari Umno memiliki sejumlah besar menteri, iaitu seramai sembilan orang, yang berperanan penting dalam mencorakkan hala tuju negara.Sepatutnya kita dari Umno bersyukur kerana doa kita untuk kembali memimpin negara setelah pemerintahan Kerajaan PH selama 22 bulan, yang telah memberi pengalaman yang amat perit bukan sahaja kepada orang Melayu dan agama Islam tetapi juga telah merosakkan ekonomi, politik dan kestabilan hubungan antara kaum di negara, dimakbulkan Ilahi berkat kesedaran rakan-rakan kita daripada Bersatu yang sedar mengenai kebejatan DAP.Lebih penting lagi, ahli-ahli Parlimen kita dari Umno diberikan peranan penting di dalam usaha memerangi pandemik Covid-19 melalui tanggungjawab besar yang diberikan kepada Ismail Sabri Yaakob (Menteri Kanan (Keselamatan), Dr Adham Baba (Menteri Kesihatan) dan Khairy Jamaluddin (Menteri Sains, Teknologi dan Inovasi). Begitu jugalah dengan menteri-menteri lain yang semuanya mempunyai peranan besar dalam pemerintahan negara.Siapa berani menyatakan portfolio yang diberikan kepada Hishammuddin Hussein (Menteri Luar Negeri), Noraini Ahmad (Menteri Pengajian Tinggi), Shamsul Anuar Nasarah (Menteri Tenaga dan Sumber Asli), Reezal Merican Naina Merican (Menteri Belia dan Sukan), Annuar Musa (Menteri Wilayah Persekutuan) dan Halimah Mohamed Sadique (Menteri Perpaduan Negara) sebagai tidak penting? Pasti tidak ada.Walaupun kita harus berpijak di bumi yang nyata, namun hari ini Umno bukan lagi mempunyai majoriti malah tidak lagi berkuasa seperti dahulu. Jangan kerana ego dan kepentingan sesetengah individu menyebabkan Umno dijadikan mangsa.Jika ego dan kepentingan diri begini wujud dalam Umno, kesannya sudah pasti rakyat dan negara akan tergadai semula ke tangan individu-individu yang tidak bertanggungjawab sama seperti PH yang telah memerintah negara selama 22 bulan.Saya sekali lagi menyeru semua pemimpin-pemimpin politik untuk terus bersatu dan menyokong kepimpinan negara di kala rakyat berdepan dengan pelbagai masalah dan cabaran. Diminta agar semua pihak untuk melupakan seketika sengketa politik dan janganlah semata-mata meletakkan kepentingan diri sebagai perjuangan utama.Selepas krisis Covid-19 ini selesai, saya pasti rakyat akan merasa berterima kasih dan berbangga di atas segala apa yang telah kita lakukan pada hari ini yang akan dikenang sebagai pengorbanan kita nantinya.Saya mengucapkan berbanyak terima kasih kepada pemimpin-pemimpin Umno yang berada dalam kerajaan yang akan tetap menjalankan tugas mereka seperti biasa serta tidak menghiraukan tekanan yang diberikan kepada mereka.Akhir sekali saya amat mengharapkan agar pemilihan parti dapat diadakan dengan kadar segera agar kemelut dan perpecahan dalaman parti dapat dielakkan selaras dengan kenyataan Setiausaha Agung Umno, Ahmad Maslan, pada 18 Januari lalu bahawa presiden Umno bersetuju agar pemilihan Umno akan diteruskan di semua peringkat seperti yang dijadualkan pada tarikh yang sesuai tahun 2021 ini.Masa sama, saya berpendapat kemunculan audio rakaman yang menunjukkan pelanggaran luar biasa seseorang yang suaranya menyerupai suara pemimpin tertinggi Umno ke atas keputusan majlis tertinggi dan ketetapan PAU baru-baru ini memungkinkan perhimpunan agung luar biasa (EGM) perlu dipanggil segera untuk membolehkan satu keputusan yang lebih tuntas dan jelas ke atas hala tuju parti dibincang dan diterima oleh majoriti ahli dan pemimpin Umno.Profesor Emeritus Ibrahim Abu Shah adalah Pengerusi Yayasan Minda dan Penasihat Pertubuhan Intelektual Negara (Pintar) yang juga merupakan bekas ahli majlis tertinggi Umno.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Jumlah kes aktif Covid-19 terus menurun, 4,889 dilaporkan pulih

Sebanyak 2,936 kes baru Covid-19 dikesan hari ini, menjadikan angka keseluruhan penularan dalam negara berjumlah 277,811, kata Ketua Pengarah Kesihatan Dr Noor Hisham Abdullah.Katanya, sebanyak 4,889 pesakit pulih dan dibenarkan pulang, menjadikan jumlah keseluruhan angka sembuh 239,971 kes.“Selangor kekal mencatatkan kes harian tertinggi iaitu sebanyak 978 kes diikuti Johor (730), Kuala Lumpur (227) Sarawak (199) dan Negeri Sembilan (191),” katanya dalam satu kenyataan.Katanya, kes aktif dengan kebolehjangkitan pula berjumlah 36,797.“Daripada jumlah itu 220 pesakit di tempatkan di Unit Rawatan Rapi termasuk 104 memerlukan bantuan alat pernafasan,” katanya.Noor Hisham memaklumkan terdapat 13 lagi kematian, menjadikan jumlah mangsa yang maut meningkat kepada 1,043 orang.Katanya terdapat 13 lagi kluster baru dikesan membabitkan:Kluster Jalan Kota Murni di Johor (tempat kerja).Kluster Jalan Murni 12 di Johor (tempat kerja).Kluster Jalan Tun Mutahir di Johor (tempat kerja).Kluster Jalan Indah Utama di Johor (tempat kerja).Kluster Parit Haji Khamis di Johor (tempat kerja).Kluster Kompleks Perabut di Selangor (tempat kerja).Kluster Jalan Sementa di Selangor (tempat kerja).Kluster Singgahmata di Sabah (tempat kerja).Kluster Kejatau di Sarawak (tempat kerja).Kluster Jalan Kuchai di Kuala Lumpur (tempat kerja).Kluster Jalan Green di Sarawak (komuniti).Kluster Bukit Petiti di Terengganu (komuniti).Kubang Jambu di Terengganu (kumpulan berisiko tinggi).


Faizal Azumu dilantik sebagai penasihat khas PM

Pejabat Perdana Menteri (PMO) hari ini mengumumkan pelantikan Ahli Parlimen Tambun yang juga Timbalan Presiden Bersatu Ahmad Faizal Azumu sebagai penasihat khas Perdana Menteri Muhyiddin Yassin.Dalam sebuah kenyataan, PMO berkata jawatan beliau adalah bertaraf menteri selain turut mengucapkan tahniah kepada Faizal di atas pelantikan tersebut.“Beliau akan bertanggungjawab menasihati perdana menteri dalam hal ehwal jalinan komuniti, komunikasi masyarakat dan pembangunan sosio ekonomi,” katanya.Faizal adalah bekas menteri besar Perak selepas Pakatan Harapan memenangi pilihan raya pada 2018.Pentadbiran yang dipimpin beliau bagaimanapun jatuh selepas gagal memperoleh sokongan salam usul undi percaya di Dewan Undangan Negeri itu pada Disember tahun lalu.Beliau kemudian meletakkan jawatan sebagai menteri besar pada 5 Disember dan diganti oleh Adun Kota Tampan yang juga Ketua Umno Perak Saarani Mohamad.


Mahkamah benarkan ibu bapa Teoh Beng Hock mulakan semakan kehakiman terhadap polis

Ibu bapa mendiang Teoh Beng Hock hari ini memperoleh kebenaran untuk memulakan semakan kehakiman bagi mendapatkan perintah mahkamah supaya polis melengkapkan siasatan berhubung kematian anak mereka hampir 13 tahun lepas.Hakim Mahkamah Tinggi Noorin Badaruddin membuat keputusan itu selepas menolak bantahan Jabatan Peguam Negara (AGC) terhadap permohonan yang dikemukakan oleh Teoh Leong Hwee, 74, dan isterinya Teng Shuw Hoi, 69.Beliau berkata permohonan itu mempunyai merit untuk didengar dan menetapkan 30 Jun untuk pengurusan kes.Prosiding hari ini dihadiri peguam kanan persekutuan Shamsul Bolhassan dan Ahmad Hanir Hambaly serta peguam persekutuan Mohammad Sallehuddin Md Ali dari AGC, yang bertindak bagi pihak ketua polis negara, pengarah Jabatan Siasatan Jenayah, polis dan kerajaan Malaysia sebagai responden pertama hingga keempat.Ibu bapa mendiang diwakili peguam Ramkarpal Singh, Harshaan Zamani dan Simranjit Kaur.Menerusi permohonan yang difailkan pada 4 Jan lepas, pasangan itu memohon deklarasi bahawa kegagalan responden pertama, kedua dan ketiga untuk melengkapkan siasatan berhubung kematian anak mereka dalam jangka masa munasabah telah melanggari Seksyen 20(3) Akta Polis 1967.Mereka juga menuntut deklarasi bahawa PDRM cuai serta cuba menafikan hak keperlembagaan pemohon di bawah Artikel 8 Perlembagaan Persekutuan selain perintah mandamus agar ketua polis negara melengkapkan siasatan kematian Beng Hock dalam tempoh sebulan dari tarikh penghakiman.Permohonan itu difailkan antaranya atas alasan walaupun tiga pasukan khas ditubuhkan untuk menyiasat punca kematian Beng Hock, siasatan didapati belum lengkap kerana berdasarkan surat pengarah Jabatan Siasatan Jenayah bertarikh 21 September 2021, Jabatan Peguam Negara telah menyerahkan kembali kertas siasatan kepada Ketua Polis Negara pada 3 Sept 2021.Mereka mendakwa kertas siasatan berhubung kematian Beng Hock telah dikembalikan kepada responden pertama, kedua dan ketiga oleh AGC untuk siasatan lanjut namun ia masih belum dilengkapkan oleh pihak polis walaupun insiden itu berlaku hampir 13 tahun lepas.Beng Hock ditemui mati pada 16 Julai 2009 di tingkat lima bangunan Plaza Masalam, Shah Alam selepas memberi keterangan di pejabat Suruhanjaya Pencegahan Rasuah Malaysia (SPRM) di tingkat 14 bangunan sama.Mendiang adalah setiausaha politik kepada ahli Dewan Undangan Negeri Seri Kembangan ketika itu, Ean Yong Hian Wah yang merupakan pengerusi jawatankuasa tetap kerajaan tempatan, pemutihan kilang haram dan pembangunan kampung baru Selangor.Pada 5 Jan 2011, Mahkamah Koroner Shah Alam memutuskan kematian Beng Hock pada 2009 bukan disebabkan membunuh diri atau dibunuh serta mendapati tiada pihak ketiga terlibat dalam kematiannya manakala pada 21 Julai 2011, Suruhanjaya Siasatan Diraja bagi menyiasat kematian Beng Hock memutuskan bahawa kematiannya akibat membunuh diri.Pada 5 September 2014, Mahkamah Rayuan menukar keputusan terbuka dalam kes kematian Beng Hock dan memutuskan bahawa kematiannya akibat tindakan menyalahi undang-undang oleh seorang atau beberapa orang yang tidak dikenali.


Isu seludup produk tembakau, beralkohol antara tumpuan Dewan Rakyat hari ini

Isu mengenai penyeludupan produk tembakau dan rokok serta  produk beralkohol antara yang dibangkitkan pada persidangan Dewan Rakyat, di Kuala Lumpur hari ini.
Berdasarkan Aturan Urusan Mesyuarat, soalan berkenaan akan ditanya oleh Wan Saifulruddin Wan Jan (PN-Tasek Gelugor) pada sesi Pertanyaan Bagi Jawab Lisan yang antara lain meminta anggaran kerugian hasil duti eksais, cukai jualan dan duti import akibat penyeludupan itu.
Sementara itu, Fong Kui Lun (PH-Bukit Bintang) meminta menteri pembangunan wanita, keluarga dan masyarakat menyatakan tindakan tegas berhubung kes penderaan kanak-kanak yang semakin serius di pusat jagaan kanak-kanak seluruh negara.
Tuan Ibrahim Tuan Man (PN-Kubang Kerian) pula meminta menteri pertanian dan keterjaminan makanan menyatakan status terkini program SMART Sawah Berskala Besar (SMART SBB) yang dilaksanakan sebelum ini.
Turut bertanyakan soalan ialah Lim Guan Eng (PH-Bagan) yang meminta menteri kewangan menyatakan sebab utama pengukuhan nilai mata wang ringgit selepas kerajaan Madani ditubuhkan dengan mata wang asing seperti Dollar AS, Singapura dan Rupiah Indonesia serta kesan ke atas ekonomi dan inflasi negara.
Selesai sesi soal jawab, menteri-menteri akan menjawab perbahasan Usul Menjunjung Kasih Titah Diraja mengikut kementerian masing-masing.


Sarawak wajibkan semua ketibaan luar negara jalani kuarantin

Semua ketibaan dari luar negara di pintu masuk Sarawak diwajibkan melalui tempoh kuarantin selama 14 hari di pusat kuarantin ditetapkan oleh kerajaan negeri berkenaan, berkuatkuasa semalam.Menteri Kanan (Kluster Keselamatan) Ismail Sabri Yaakob berkata mereka yang terlibat juga perlu menjalani ujian saringan pada hari kedua dan hari kesepuluh.“Kos kuarantin bagi rakyat Sarawak akan ditanggung sepenuhnya oleh kerajaan negeri manakala bagi bukan rakyat Sarawak, kos kuarantin adalah atas tanggungan sendiri,” katanya dalam kenyataan berhubung PKPP hari ini.Bagi warga Malaysia yang tiba di pintu masuk Sarawak, mereka dibenarkan masuk tanpa perlu menjalani kuarantin wajib, namun mereka perlu mengisi borang deklarasi kesihatan secara dalam talian (e-HDF) terlebih dahulu yang boleh dimuat turun di laman sesawang https://sarawakdisastermc.com/.Dalam pada itu, Ismail Sabri berkata sejak 24 Julai lepas hingga semalam seramai 21,217 individu telah pulang ke tanah air melalui pintu masuk sempadan antarabangsa.Kesemua mereka telah ditempatkan di 70 Hotel dan empat Institut Latihan Awam (ILA) di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu, Sabah dan Labuan.Katanya daripada jumlah itu, seramai 8,801 individu sedang menjalani proses kuarantin wajib manakala 66 individu dihantar ke hospital untuk rawatan,dan 12,350 individu dibenarkan pulang.Mereka pulang dari 32 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.Mengenai Task Force Operasi Pematuhan, Ismail Sabri berkata Polis Diraja Malaysia (PDRM) menahan 39 individu atas kesalahan ingkar arahan Perintah Kawalan Pergerakan Pemulihan (PKPP).“Daripada jumlah itu seramai 27 individu dikompaun manakala tujuh individu pula direman dan lima orang dijamin.“Antara kesalahan termasuk gagal menyediakan peralatan atau catatan keluar masuk (enam), tidak memakai pelitup muka (13), premis beroperasi lebih masa (lima), menggaji pekerja asing tanpa permit yang sah (lima), serta aktiviti dengan melibatkan kehadiran orang ramai yang menyukarkan penjarakan fizikal (10).Menyentuh mengenai Operasi Benteng, beliau berkata PDRM mengadakan 62 sekatan jalan raya Operasi Benteng di seluruh negara dan memeriksa 27,379 kenderaan bagi mengekang kemasukan pendatang tanpa izin terutamanya di lorong tikus, bagaimanapun tiada sebarang tangkapan dilakukan.


Muhyiddin ‘gentleman’ utamakan rakyat ketika kemelut politik memuncak

Tindakan bekas perdana menteri, Muhyiddin Yassin meletakkan jawatan ketika kemelut politik negara mencapai puncaknya disifatkan penganalisis politik sebagai satu tindakan yang “gentleman” kerana beliau tidak berpaut kepada kuasa selepas hilang sokongan majoriti di Parlimen.Dekan Kolej Undang-Undang, Kerajaan dan Pengajian Antarabangsa Universiti Utara Malaysia Ahmad Marthada Mohamed berkata, ia menampakkan keikhlasan Muhyiddin untuk tidak lagi berpegang kepada kuasa selepas kehilangan sokongan majoriti ahli-ahli Parlimen.“Justeru, masyarakat perlu berterima kasih dan menghargai tindakan meletakkan jawatan oleh Muhyiddin kerana beliau meletakkan kepentingan rakyat melangkaui kepentingan diri,” katanya kepada MalaysiaNow.Semalam, ahli Parlimen Pagoh itu mempersembahkan warkah peletakan jawatan kepada Yang di-Pertuan Agong, Sultan Abdullah Sultan Ahmad Shah di Istana Negara.Tindakan itu dilakukan selepas 15 ahli Parlimen Umno yang diketuai presidennya, Ahmad Zahid Hamidi dan bekas perdana menteri, Najib Razak menarik sokongan mereka kepada Muhyiddin dan kerajaan Perikatan Nasional (PN), selepas beliau enggan berkompromi terhadap kes-kes rasuah dan salahguna kuasa mereka.Dengan penarikan sokongan itu, Muhyiddin mempunyai sokongan 100 ahli Parlimen, berbanding 120 yang menentangnya.Dua kerusi Parlimen (Gerik dan Batu Sapi) kosong selepas penyandang meninggal dunia.Bagaimanapun, sehingga saat ini, masih belum ada kepastian tentang ahli Parlimen manakah yang mempunyai sokongan yang lebih besar daripada blok Muhyiddin untuk membentuk kerajaan baru.Menurut Marthada, ucapan beliau semalam boleh disifatkan sebagai persediaan kepada Pilihan Raya Umum ke-15 (PRU15).“Saya rasa solusi terbaik ialah mengadakan PRU bagi mengelakkan ketidakstabilan dalam kerajaan selepas ini, namun keadaan pandemik tidak memungkinkan PRU untuk masa ini,” katanya.Menurut Felo Kanan Majlis Profesor Negara, Jeniri Amir ucapan Muhyiddin yang dibuat dengan nada sayu itu sebagai isyarat memohon rakyat mengerti cabaran dan kesukaran sepanajng mentadbir negara ketika pandemik Covid-19 melanda dunia.“Pada saya kerajaan Muhyiddin bukanlah yang terburuk dan bukan juga yang terbaik.“Beliau berdepan dengan bermacam ujian antaranya virus Covid-19, kerenah beberapa menteri yang tidak berfungsi dan sebagainya.“Namun satu perkara positif adalah dunia telah mengakui bahawa Malaysia bawah kepimpinan Muhyiddin adalah antara negara terpantas memberikan vaksin kepada rakyat,” katanya kepada MalaysiaNow.Antara intipati ucapan Muhyiddin semalam ialah beliau menegaskan tidak akan berkompromi dengan kumpulan kleptokrat Umno, mengganggu kebebasan badan kehakiman dan membelakangi Perlembagaan.Selain itu, beliau berharap agar imunisasi kelompok dapat dicapai dalam tempoh dua bulan bagi memastikan ekonomi negara dapat dipulihkan.Muhyiddin terdahulu berkata keabsahan beliau akan ditentukan menerusi satu undi percaya yang dijadualkan berlangsung pada September ini di Dewan Rakyat.Usaha untuk mengadakan kerjasama rentas parti juga gagal apabila Umno dan Pakatan Harapan (PH) sebulat suara menolak tujuh tawaran yang dikemukakan Muhyiddin pada 13 Ogos lepas.Peletakan jawatan itu disambut baik oleh pemimpin-pemimpin PH yang memuji tindakan itu sebagai berlandaskan Perlembagaan.Bagi Pengarah Bower Group Asia Adib Zalkapli, peletakan jawatan itu menyelamatkan legasi politik beliau.“Dia mengingatkan masyarakat awam mengenai situasinya ketika dipecat pada 2015, dan ia merupakan titik perubahan yang besar bukan sahaja untuk kerjaya politiknya namun landskap politik Malaysia juga,” katanya kepada MalaysiaNow.Muhyiddin dilantik sebagai perdana menteri pada 1 Mac 2020 dan membentuk kerajaan PN selepas tumbangnya kerajaan Pakatan Harapan (PH) susulan peletakan jawatan Dr Mahathir Mohamad.Selepas peletakan jawatan semalam, Muhyiddin kini memegang amanah sebagai perdana menteri “caretaker” yang dilantik Agong, sementara menunggu perdana menteri baru dipilih dalam kalangan ahli Dewan Rakyat yang mempunyai sokongan majoriti.


Kes harian menurun ke paras 20,900, 34 lagi terkorban

20,924 kes baru Covid-19 direkodkan hari ini menjadikan jumlah keseluruhan sebanyak 4,122,004 kes.Sebanyak 25,467 pesakit turut dilaporkan sembuh, menjadikan jumlah keseluruhan kes sembuh sebanyak 3,844,766.Ketika ini  242,487 kes aktif direkodkan, dengan 235,596 atau 97.1% daripadanya sedang menjalani kuarantin kendiri.Dalam pada itu, 1,159 (0.5%) kes kini berada di pusat kuarantin sementara 5,430 (2.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 302 kes dan 198 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56.9% dengan kes Covid-19 merangkumi 34.2%.34 korban akibat wabak itu turut dilaporkan, termasuk 8 kes kematian sebelum tiba ke hospital.Ketika ini, kes keseluruhan kematian adalah sebanyak 34,751 orang.


Bot karam, 10 pendatang asing ditemui mati lemas di perairan Johor

Seramai 10 pendatang tanpa izin ditemukan lemas manakala 21 lagi selamat apabila bot dinaiki mereka karam dipercayai akibat cuaca buruk di perairan Tanjung Balau awal hari ini.Pengarah Maritim Johor Laksamana Pertama Maritim Nurul Hizam Zakaria berkata kejadian itu dilapor pada 4.30 pagi dan operasi mencari serta menyelamat mangsa yang masih hilang sedang dilakukan.“Berdasarkan maklumat awal, kira-kira 60 pendatang tanpa izin berada di dalam bot itu…10 mayat ditemukan oleh pasukan Tentera Darat Malaysia,” katanya dalam kenyataan hari ini.Beliau berkata Agensi Penguatkuasaan Maritim Malaysia (APMM) telah mengaktifkan Op Carilamat bermula 8.50 pagi ini dengan mengatur gerak pesawat AW 139 Agusta, kapal KM Tegas dan bot Petir 50.Sub Pusat Penyelamat Maritim (MRSC) Johor Bahru menerima laporan kejadian daripada Balai Bomba dan Penyelamat Bandar Penawar, yang mendapat maklumat berhubung penemuan bot berkenaan di pantai itu daripada Markas Taktikal Tanjung Sepang, katanya.


Penumpang kecewa AirAsia jual semula tiket dibatalkan dengan harga lebih tinggi

Seorang penumpang AirAsia berang dan meluahkan rasa tidak puas hati apabila mendapat tahu syarikat penerbangan tambang murah itu menjual semula tiket penerbangan yang dibatalkan sebelum ini.
Terdahulu, Uwe Guenther, dari Zurich, Switzerland sebelum ini menceritakan kisahnya apabila terpaksa berbelanja lebih untuk membeli enam tiket penerbangan baru kerana penerbangan asal bersama AirAsia dari Bali ke Labuan Bajo - Komodo Island dibatalkan.
Bagi penerbangan domestik itu, Guenther membayar jumlah keseluruhan sebanyak AS$364.72 (RM1,623) untuk enam tiket termasuk bayaran memilih tempat duduk.
Guenther yang bekerja sebagai jurutera awam itu kemudiannya membuat keputusan untuk membeli enam tiket baru bersama Batik Air selepas dia mendapat tahu penerbangannya bersama AirAsia tidak akan berlepas mengikut jadual.
Tidak lama kemudian, Guenther dimaklumkan pada awal Julai menerusi emel bahawa penerbangannya yang sepatutnya berlepas pada 18 Ogos 2022 dibatalkan - pengumuman yang sememangnya dia sudah jangkakan sebelum ini.
Susulan itu, Guenther menerima bayaran balik dalam bentuk kredit sebanyak AS$163.53 (RM727.71) iaitu kurang daripada separuh daripada nilai bayaran harga tiket.

Uwe Guenther.

Ekoran insiden ini, Guenther meluahkan rasa marah apabila dia mendapat tahu AirAsia menjual semula tiket penerbangan tersebut menerusi dalam talian.
Berdasarkan tangkap layar yang ditunjukkan Guenther, penerbangan itu dijadual berlepas hari sama, cuma waktu berlepas ditukar 30 minit lebih awal.
Malah, semakan MalaysiaNow turut mengesahkan nombor penerbangan QZ 644 adalah sama dengan tiket penerbangan yang dibeli Guenther pada Mac 2022.
"AirAsia yang membatalkan penerbangan saya dan kemudian memberi bayaran balik secara kredit yang nilainya lebih rendah daripada separuh harga bayaran, kini menjual tiket penerbangan sama dengan harga yang lebih tinggi," katanya kepada MalaysiaNow.
"Apa masalah dengan syarikat penerbangan ini. Penerbangan saya sepatutnya pada jam 9.00 pagi, mereka batalkan dan menjual semua pada jam 8.35 pagi."
MalaysiaNow cuba mendapatkan penjelasan AirAsia tetapi tidak berhasil.
Sebaliknya, MalaysiaNow hanya menerima kenyataan media mengenai kempen promosi syarikat itu yang dihantar oleh salah seorang pegawai komunikasi AirAsia.
Emel tersebut diterima kira-kira 30 minit selepas penjelasan diminta mengenai situasi penjualan tiket berkenaan.
Pemeriksaan lanjut turut mendapati kes hampir sama berlaku pada Jun lalu apabila perbuatan itu didedahkan seorang penumpang yang membeli tiket penerbangan AirAsia ke Pulau Langkawi.
Pada 17 Jun lalu, seorang penumpang AirAsia, Jai Rihan, tampil menceritakan kisahnya kepada MalaysiaNow apabila penerbangannya yang patut berlepas ke Pulau Langkawi pada jam 11.35 pagi bertarikh 18 Jun 2022 ditunda ke jam 5.00 petang hari sama.
Apa yang membuatkan Jai berang ialah dia mendapat tahu penerbangan pada jam 11.35 pagi itu sebenarnya masih ada cuma ia dijual pada harga berganda.
Namun disebabkan dia mendedahkan perkara itu di Facebook, status yang dimuat naiknya menjadi viral sebelum orang ramai mengecam tindakan syarikat penerbangan tambang murah tersebut.
"Jika saya ingin tukar penerbangan ke waktu asal yang saya beli, saya perlu membayar lebih.
"Penerbangan saya hanya tinggal seminggu lagi, dan alasan yang diberikan ialah isu operasi," katanya dalam muat naik tersebut.
Dalam muat naik itu, Jai turut meluahkan rasa marah apabila dia tidak berpuas hati dengan tindakan AirAsia sambil mempersoalkan bagaimana syarikat tersebut boleh menerima anugerah sebagai syarikat penerbangan tambang murah terbaik.
AirAsia ketika dihubungi MalaysiaNow pada ketika itu mengesahkan kes ini sudah diselesaikan apabila Jai kembali dapat menaiki penerbangan mengikut waktu penerbangan asalnya.


Agong perkenan isytihar darurat bagi membendung Covid-19

Yang di Pertuan Agong Sultan Abdullah Sultan Ahmad Shah memperkenankan satu pengisytiharan darurat bagi membendung pandemik Covid-19 sehingga 1 Ogos 2021.“Seri Paduka Baginda memberi perkenan supaya Pengisytiharan Proklamasi Darurat dilaksanakan sebagai langkah proaktif untuk membendung gejala wabak Covid-19,” kata Datuk Pengelola Bijaya Diraja Istana Negara, Ahmad Fadil Shamsuddin dalam satu kenyataan hari ini.“Seri Paduka Baginda turut memberi perkenan untuk tempoh pelaksanaan darurat ini sehingga 1 Ogos, 2021 atau sehingga suatu tarikh yang lebih awal jika angka kes positif Covid-19 harian dapat dikawal dan diturunkan dengan berkesan.”Menurut kenyataan dari Istana Negara itu, satu jawatankuasa bebas yang dianggotai ahli-ahli Parlimen kerajaan dan pembangkang serta pakar-pakar kesihatan dan yang berkaitan akan ditubuhkan.“Jawatankuasa Bebas ini akan mengesyorkan kepada Seri Paduka Baginda sekiranya pelaksanaan darurat ini dapat ditamatkan lebih awal,” kata kenyataan itu.Menurut kenyataan itu semalam Perdana Menteri Muhyidin Yassin  menyembah maklum keputusan Kabinet berkenaan cadangan pelaksanaan darurat sebagai langkah proaktif untuk membendung dan melandaikan kes positif Covid-19 harian yang mencecah empat angka secara berterusan sejak bulan Disember lalu.“Setelah memperhalusi penjelasan YAB perdana menteri dan sembah taklimat daripada Ketua Setiausaha Negara Mohd Zuki Ali; Peguam Negara Idrus Harun, Ketua Pengarah Kesihatan Dr Noor Hisham Abdullah; Pengerusi Suruhanjaya Pilihan Raya Abdul Ghani bin Salleh, Ketua Polis Negara Abdul Hamid Bador dan Panglima Angkatan Tentera Affendi Buang, maka Sultan Abdullah berpandangan bahawa penularan wabak Covid-19 di negara ini berada di tahap yang amat kritikal dan adanya keperluan Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan.“Perlu dimaklumkan bahawa perkenan ini juga mengambil kira rundingan Seri Paduka Baginda dengan Raja-Raja Melayu,” kata kenyataan itu.Menurut Istana Negara, perkenan ini turut mengambil kira keselamatan diri rakyat dan kepentingan negara serta berdasarkan statistik semasa Covid-19, khususnya kekangan kemudahan-kemudahan logistik mengikut negeri-negeri yang telah dipersembahkan semasa sesi taklimat tersebut.“Menurut statistik, lima belas hospital Covid-19 mencatatkan kadar penggunaan katil Covid-19 (bukan ICU) melebihi 70 peratus.“Di Lembah Klang, penggunaan katil ICU untuk pesakit Covid-19 di Hospital Kuala Lumpur dan Pusat Perubatan Universiti Malaya mencapai 100 peratus, manakala di Hospital Sungai Buloh 83 peratus.“Kadar penggunaan katil ICU untuk pesakit Covid-19 di Perak, Selangor, Melaka, Terengganu dan Sarawak pula telah melebihi 70 peratus”.


Mahkamah tolak saman Khairuddin terhadap Muhyiddin, kerajaan

Mahkamah Tinggi hari ini membenarkan permohonan kerajaan untuk membatalkan saman pemula bekas penyelaras Parlimen Jasin Khairuddin Abu Hassan yang mencabar tindakan Muhyiddin Yassin menasihati Yang di-Pertuan Agong berhubung Proklamasi Darurat bagi mengekang penularan Covid-19.Peguam Muhammad Rafique Rashid Ali, yang mewakili Khairuddin semasa dihubungi pemberita berkata hakim Noorin Badaruddin membuat keputusan itu selepas mendengar hujah pihak-pihak yang terlibat dalam prosiding secara dalam talian.“Mahkamah membenarkan permohonan kerajaan untuk membatalkan saman pemula difailkan anak guam saya,” katanya dan menambah bahawa beliau akan mendapatkan arahan Khairuddin sama ada untuk merayu terhadap keputusan itu.Peguam Kanan Persekutuan S. Narkunavathy mewakili bekas perdana menteri itu dan Kerajaan Malaysia yang dinamakan sebagai defendan pertama dan kedua.Pada 17 Februari lepas, Muhyiddin dan kerajaan memfailkan permohonan untuk membatalkan saman Khairuddin atas alasan saman tersebut remeh, menyusahkan dan suatu penyalahgunaan proses mahkamah.Khairuddin memfailkan saman pemula itu pada 18 Januari lepas, antara lain memohon mahkamah memutuskan empat persoalan undang-undang dan keperlembagaan berhubung proklamasi darurat tersebut.Bagaimanapun pada 23 Jun, Mahkamah Tinggi menolak permohonannya untuk merujuk empat persoalan undang-undang itu ke Mahkamah Persekutuan.Pada 12 Jan lepas, Yang di-Pertuan Agong Sultan Abdullah Sultan Ahmad Shah telah memberi perkenan Proklamasi Darurat dilaksanakan sehingga 1 Ogos 2021 sebagai langkah proaktif membendung wabak Covid-19 di Malaysia.Muhyiddin, pada hari sama, menjelaskan bahawa jemaah menteri telah menasihati Yang di-Pertuan Agong untuk mengeluarkan Proklamasi Darurat itu bagi seluruh negara mengikut Perkara 150 (1) Perlembagaan Persekutuan berkuat kuasa 11 Januari hingga 1 Ogos 2021.Perkara 150 (1) memperuntukkan bahawa Yang di-Pertuan Agong boleh mengisytiharkan darurat jika suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam persekutuan terancam.


Kes harian turun ke paras 5,600 jangkitan, 9 lagi terkorban

5,624 kes baru Covid-19 direkodkan hari ini menjadikan jumlah keseluruhan sebanyak  4,427,067 kes.Sebanyak 10,041 pesakit turut dilaporkan sembuh, menjadikan jumlah keseluruhan kes sembuh sebanyak 4,310,599.Ketika ini 80,977 kes aktif direkodkan, dengan 79,149 atau 97.7% daripadanya sedang menjalani kuarantin kendiri.Dalam pada itu, 134 (0.2%) kes kini berada di pusat kuarantin sementara 1,605 (2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 89 kes dan 57 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 52.1% dengan kes Covid-19 merangkumi 11.9%.Sembilan korban akibat wabak itu turut dilaporkan, termasuk dua kes kematian sebelum tiba ke hospital.Setakat ini, kes keseluruhan kematian adalah sebanyak 35,491 orang.


Berduit tapi tak mampu menyimpan, penjawat awam mengeluh OPR naik

Norazizan Yahya sudah berkhidmat sebagai guru sekolah menengah di Johor selama tiga tahun sebelum membuat keputusan untuk membeli kereta mampu milik dengan pinjaman bank selama sembilan tahun.
Ketika itu, dia merasakan situasi kewangannya sudah stabil dan mampu untuk menguruskan perbelanjaan ansuran bulanan.
Dia mula mendapatkan pinjaman kenderaan pada Januari 2020 iaitu kira-kira tiga bulan sebelum pelaksanaan Perintah Kawalan Pergerakan (PKP) bagi mengekang penularan wabak Covid-19.
Katanya meskipun ketika itu terdapat kemudahan yang diumumkan kerajaan seperti moratorium pinjaman bank, dia masih membayar bayaran kenderaan sebanyak RM485 sebulan kerana gaji bulannya sebagai guru tidak terjejas.
Selepas pandemik, kata Norazizan, hidupnya mula berasa “sesak” kerana terkesan dengan kenaikan kadar dasar semalaman (OPR) sejak beberapa bulan lalu.
Paling terbaru, bayaran ansuran kenderaan Perodua Bezza yang berusia tiga tahun itu berubah dan meningkat sekali lagi apabila Jawatankuasa Dasar Monetari (MPC) Bank Negara Malaysia (BNM) mengumumkan OPR meningkat 25 mata asas kepada 3%.
Dia memberitahu, ansuran bulanannya sebelum ini pernah meningkat kepada RM545 dan kini dia menerima surat dan panggilan telefon daripada pihak bank dengan kadar ansuran baru berjumlah RM533 sebulan.
“Saya dan suami memang terkesan sebab kenaikan gaji kami sebagai guru seperti tidak bawa apa-apa makna. Sebabnya gaji naik tapi pada masa sama komitmen hutang bulanan meningkat.
“Sepatutnya kalau gaji ada kenaikan, kami boleh dah nak tarik nafas lega sikit kerana boleh menyimpan (wang). Tapi sekarang nampaknya perkara tu mustahil pula nak dibuat,” katanya kepada MalaysiaNow.
Tambahnya, selain OPR yang meningkat sehingga menjejaskan pengurusan perbelanjaannya, mereka suami isteri turut terkesan dengan kenaikan harga barang yang tidak menentu.
“Pernah bincang dengan suami rasa nak batalkan pinjaman tapi banyak halangan oleh pihak bank.
“Betul-betul rasa (pinjaman) jadi beban walaupun sebelum ini rasa saya sudah mampu dan stabil. Harapnya tiada lagi kenaikan dalam masa terdekat.”
Norazizan antara salah seorang daripada jutaan peminjam bank di seluruh negara yang terkesan dengan kenaikan kadar OPR yang menyaksikan peningkatan jumlah bayaran bulanan hutang isi rumah.
Di media sosial, lebih ramai individu tampil secara terbuka berkongsi kesempitan kewangan masing-masing akibat pengumuman OPR itu.
Rata-rata menyuarakan kebimbangan tentang komitmen masing-masing untuk mengeluarkan peruntukan yang lebih untuk membayar hutang bulanan kepada bank sedangkan keadaan kewangan sedia ada sudah cukup "menghimpit" mereka.
"Nampaknya rumah bukan lagi aset. Liabiliti yang perlu dibayar sehingga habis pencen.
"Sudah boleh rancang jual rumah dan tak terikat bayaran bulanan yang tak menentu," tulis Maria Haliza di Facebook.
Selain itu, seorang pegawai kerajaan gred 44 mahu dikenali sebagai Sahibullah berkata dirinya yang tidak mempunyai pinjaman rumah sebaliknya hanya menyewa turut berdepan masalah akibat kenaikan OPR.
Bercakap kepada MalaysiaNow, dia dan isterinya sudah setahun empat bulan menyewa sebuah unit kondominium di Presint 15 dengan harga sewaan sebanyak RM1,350 sebulan.
Unit itu datang dengan tiga bilik dan diisi perabot sepenuhnya menjadikan ianya satu unit rumah yang mampu milik di kawasan elit berkenaan.
Bagaimanapun, kata Sahibullah pada bulan Jun akan datang, tuan rumah meminta kenaikan harga bayaran bulanan sebanyak RM200 dengan alasan bayaran bulanan pinjamannya meningkat.
"Ini di luar perjanjian yang kita tandatangan. Tapi kalau kita keluar rumah dah batalkan kontrak, deposit lebih RM4,000 tak dapat semula.
"Saya dah isteri jadi tersepit. Nak keluar tapi nak ke mana? Kalau terus sewa, bayaran mahal. Lebih baik beli rumah sendiri.
"Tapi kalau beli rumah, bayar pinjaman bank berpuluh tahun. Kalau terus jadi penyewa, macam tak dapat pembelaan pula."
Kali terakhir OPR berada pada kadar 3% ialah 5 November 2019 sebelum ia diturunkan kepada 1.75%, paras terendah dalam sejarah pada 7 Julai 2020 disebabkan penularan Covid-19.
Tahun lalu, OPR mula dinaikkan sebanyak empat kali kepada 2.75% dengan peningkatan kumulatif 100 mata asas sebelum ia dinaikkan sekali lagi pada 3 Mei lalu kepada 3%.
Kemungkinan kadar OPR terus meningkat?
Pengarah Eksekutif Pusat Penyelidikan Sosio Ekonomi (SERC) Lee Heng Guie, berkata kenaikan itu sememangnya sudah dijangka apabila keadaan ekonomi negara kembali berkembang, semakin hampir dengan keadaan seperti sebelum penularan pandemik.
Bercakap kepada MalaysiaNow, beliau menjangkakan kadar itu berkemungkinan akan kekal untuk tahun ini apabila ia sudah mencapai paras "memadai".
Bagaimanapun, beliau tidak menolak kemungkinan sekiranya angka itu akan terus dinaikkan, namun ia akan bergantung kepada pemerhatian serta penilaian risiko yang akan dibuat oleh Bank Negara.
Menurut Lee, kenaikan OPR perlu dilakukan seiring dengan situasi ekonomi negara dan kadar kenaikan itu juga ditentukan dengan mengambil kira kadar inflasi negara.
"Naik turun OPR bukan dibuat sewenang-wenangnya dan ia ditentukan secara bebas oleh Jawatankuasa Dasar Monetari (MPC) Bank Negara tanpa campur tangan kerajaan,” katanya kepada MalaysiaNow.
"Kenaikan OPR di Malaysia tidak begitu agresif seperti beberapa negara luar kerana kadar inflasi yang masih terkawal disebabkan pemberian subsidi."
Mengulas lanjut, Lee berkata, kenaikan OPR juga akan memberi "ruang bernafas" apabila negara terpaksa berdepan situasi krisis sekali lagi, yang mana kadar itu boleh kembali diturunkan.
Katanya, tujuan ia diturunkan sebelum ini adalah bagi merancakkan kembali ekonomi apabila ia menggalakkan orang ramai berbelanja.
"Jika OPR masih rendah dan Malaysia berdepan lagi situasi krisis, Bank Negara tidak ada ruang lagi untuk menurunkan kadar itu.
"Mesyuarat MPC seterusnya akan berlangsung pada awal Julai depan. Sama ada OPR akan kekal atau dinaikkan pastinya bakal diumumkan pada tarikh tersebut," tambah beliau.


50% dewasa terima dos penggalak

Sebanyak 11,710,970 individu atau 50% daripada populasi dewasa di negara ini telah menerima dos penggalak vaksin Covid-19 setakat malam tadi, demikian menurut data kementerian kesihatan (KKM) menerusi laman CovidNow.Sementara itu, sebanyak 22,923,144 individu atau 97.9% populasi dewasa di negara ini telah melengkapkan dos vaksin Covid-19 mereka, manakala 23,200,399 individu atau 99.1% daripada golongan itu telah menerima sekurang-kurangnya satu dos vaksin. Bagi populasi remaja berusia 12 hingga 17 tahun pula, sebanyak 2,787,267 individu atau 88.6% telah melengkapkan vaksinasi mereka, manakala 2,867,165 individu atau 91.1% lagi sudah menerima sekurang-kurangnya satu dos vaksin Covid-19.Statistik harian itu juga menunjukkan sejumlah 178,567 dos vaksin diberikan semalam meliputi 1,635 dos pertama, 2,573 dos kedua dan 174,359 lagi dos penggalak. Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kepada 63,284,490 dos termasuk 11,710,970 dos penggalak. Sementara itu, menurut portal GitHub KKM, sebanyak 12 kes kematian direkodkan semalam dengan satu daripadanya merupakan kematian di luar hospital (BID).Johor dan Perak mencatatkan angka kematian tertinggi dengan masing-masing tiga kes, diikuti Pahang dan Sabah merekodkan masing-masing dua kes, manakala Melaka dan Selangor masing-masing satu kes.


Kematian gajah Pygmy Borneo berita amat tragis

Sahabat Alam Malaysia (SAM) sangat bersimpati dengan satu kejadian yang melibatkan seekor gajah Pygmy Borneo yang ditemui mati akibat perbuatan kejam segelintir individu atau pihak yang tidak bertanggungjawab terhadap haiwan terbabit.Laporan media menyatakan kematian gajah tersebut berpunca daripada tujuh das tembakan di bahagian kepala gajah.Motif pembunuhan masih belum dapat dikenal pasti oleh pihak berkuasa namun kesan daripada tragedi ini membuatkan populasi gajah Pygmy Borneo yang kini di ambang kepupusan kian ketara.Jika tidak dibendung dengan serius, berkemungkinan besar populasi haiwan itu akan pupus dari peta Borneo.Perkara ini tidak harus dibiarkan.Perkara sebegini bukanlah kali pertama terjadi di Sabah malah telah berulang kali berita tentang kematian gajah pygmy telah berlaku.Apakah tujuan pelaku yang melakukan kerja yang sejijik ini sehingga hilang pertimbangan sifat kemanusiaan terhadap makhluk lain.Apakah motif atau modus operandi sebenar mereka sehingga sanggup memperlakukan haiwan hingga sebegitu rupa.SAM sebelum ini juga turut mengecam perbuatan kejam yang menyebabkan beberapa kes kematian gajah pygmy melalui suara media massa tentang populasi gajah yang semakin membimbangkan serta gesaan terhadap pihak berkuasa negeri Sabah dalam hal-hal berkaitan hala tuju bagi membendung kelompok gajah itu daripada terus menjadi mangsa pemburu-pemburu haram.Gesaan SAM menjurus kepada meningkatkan usaha secara  bersepadu daripada semua agensi berkaitan jika mahu hidupan liar ini terus hidup di Sabah.SAM memandang serius tentang perkara ini dan mengharapkan pihak polis serta pihak berkuasa yang berkaitan memperhebatkan siasatan supaya pelaku-pelaku yang bertanggungjawab dibawa ke muka pengadilan tanpa kompromi atau bertolak ansur.Apa yang kita lihat pada episod kali ini kematian seekor gajah Pygmy Borneo mati dalam keadaan yang sangat tragis.Amat mendukacitakan sekiranya pelaku yang bertanggungjawab masih bebas di luar sana.SAM juga bersetuju dengan cadangan bekas menteri pelancongan, kebudayaan dan alam sekitar Sabah Christina Liew yang mencadangkan supaya Enakmen Pemuliharaan Hidupan Liar 1997 dapat dipinda bagi membolehkan pelaku dapat dihukum dengan lebih berat lagi.Meenakshi Raman merupakan presiden Sahabat Alam Malaysia (SAM)* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Bekas speaker DUN Johor, Mohamad Aziz meninggal dunia

Bekas Speaker Dewan Undangan Negeri (DUN) Johor Mohamad Aziz meninggal dunia akibat sakit tua di Hospital Sultan Ismail di Johor Bahru malam tadi.Anak Allahyarham, Shukur, ketika dihubungi mengesahkan Mohamad, 80, meninggal dunia pada 10.10 malam.Beliau berkata jenazah bapanya akan dibawa pulang ke kediaman di Jalan Kemuncak 12, Taman Nong Chik di Johor Bahru dan dijangka dikebumikan pada 9.30 pagi ini di Tanah Perkuburan Islam Bukit Aliff.Allahyarham dilantik sebagai Speaker DUN Johor dari 2013 hingga 2018 dan pernah dipilih sebagai ahli Dewan Undangan Negeri Parit Yaani serta ahli Parlimen Sri Gading dari 1986 hingga 2013.Beliau juga pernah menjadi exco kerajaan negeri serta memegang portfolio pengerusi Pembangunan Sosial dan Kebajikan Masyarakat.Dalam bidang politik, Mohamad pernah dilantik sebagai timbalan pengerusi tetap Umno bagi tempoh 2009 hingga 2017 dan menjadi ketua Umno Bahagian Sri Gading.


Pegawai kesihatan ikut garis panduan kenakan kompaun kepada masjid

Jabatan Kesihatan Pahang menegaskan tindakan pegawainya mengeluarkan kompaun RM10,000 kepada pengurusan Masjid Sri Maulana, Pekan baru-baru ini adalah mengikut garis panduan dan tatacara sedia ada.Pengarahnya, Dr Bahari Che Awang Ngah berkata, pegawai berkenaan juga menjalankan amanah yang diberikan dengan penuh hemah dan sempurna.“Sebarang usaha memperkecil tindakan dan prosedur tersebut (mengeluarkan kompaun) boleh diertikan sebagai mencabar peruntukan undang-undang yang diwartakan.“Pihak Jabatan Kesihatan Pahang membuat laporan polis berhubung mesej yang berkisar di media sosial berkaitan isu pengeluaran kompaun itu,” katanya menerusi kenyataan di Kuantan.Pada 20 April lepas, Bahari mengesahkan pengurusan masjid berkenaan dikenakan kompaun RM10,000 kerana gagal menyediakan kod QR MySejahtera dan buku pendaftaran pelanggan seperti disyaratkan dalam prosedur operasi standard (SOP) pihak berkuasa.Kompaun itu bagaimanapun dibayar dengan diskaun pengurangan sebanyak RM5,000.Gambar kompaun itu tular di media sosial dan beberapa hari kemudian, gambar serta maklumat media sosial pegawai yang mengeluarkan saman tersebut juga tular dan mendapat pelbagai reaksi warganet termasuk ada yang mengecam tindakan beliau.


Hubungan GPS, PN masih baik, kata pemimpin Sarawak

Hubungan Gabungan Parti Sarawak (GPS) dan Perikatan Nasional (PN) masih baik walaupun PN bertanding di empat kerusi Parlimen di Sarawak pada Pilihan Raya Umum ke-15 (PRU15), kata Naib Presiden Parti Pesaka Bumiputera Bersatu (PBB) Abdul Karim Rahman Hamzah.
“Ini (tindakan PN bertanding di Sarawak) adalah politik, bukan bererti bila mereka (PN) bertanding di Sarawak mereka terus jadi lawan GPS.
“Malah sebelum Parlimen bubar kita pernah bersama PN (bentuk kerajaan di peringkat Persekutuan), perhubungan kita masih baik,” katanya selepas menghadiri sidang media Sarawak Fair 2022 di Kuching hari ini.
GPS dianggotai PBB, Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).
Abdul Karim berkata mengambil semangat demokrasi, GPS akan masuk gelanggang berdepan PN di empat kerusi Parlimen itu iaitu Saratok, Lubok Antu, Bintulu dan Batang Lupar.
“Walaupun dengan hati yang berat kami akan berdepan dengan mereka (PN) dan kita akan beri ruang kepada pengundi di empat kerusi tersebut untuk menentukan pilihan mereka,” katanya.
Suruhanjaya Pilihan Raya (SPR) menetapkan hari pengundian pada 19 November manakala pengundian awal 15 November.


Muhyiddin mahu hubungan KL-Jakarta lebih strategik, komprehensif

Perdana Menteri Muhyiddin Yassin mahu hubungan kerjasama Kuala Lumpur-Jakarta dipertingkatkan lagi ke peringkat yang strategik dan komprehensif.Beliau yakin peningkatan hubungan dua hala itu akan membolehkan kedua-dua negara mengoptimumkan kerjasama yang sudah terjalin terutamanya dalam bidang ekonomi, perdagangan dan pelaburan.“Hasil daripada perbincangan kami pada hari ini, saya berpendapat sudah sampai masanya bagi hubungan kerjasama Malaysia dan Indonesia dipertingkatkan lagi ke peringkat yang strategik dan komprehensif,” katanya.Beliau berkata demikian dalam sidang media bersama dengan Presiden Indonesia Joko Widodo (Jokowi) selepas kedua-dua pemimpin itu mengadakan pertemuan empat mata di Istana Merdeka di sini, Jumaat.Muhyiddin yang dalam rangka lawatan rasmi ke negara ini berkata pengukuhan kerjasama tersebut mencerminkan tekad kedua-dua pemimpin serumpun itu untuk berganding bahu demi menjaga kemakmuran bersama.“Sehubungan ini, kami telah memberi mandat kepada kedua-dua Menteri Luar untuk mengenal pasti bidang-bidang strategik yang boleh diberi keutamaan,” kata perdana menteri.Beliau berpuas hati terhadap hubungan dua hala yang bertambah kukuh di setiap peringkat.Usaha juga akan dipergiatkan untuk merangsang semula perdagangan dan pelaburan antara kedua-dua negara dalam tempoh pandemik Covid-19, katanya.“Perbincangan awal telah pun dimulakan di peringkat kerja. Saya berharap kedua-dua pihak akan dapat menggiatkan lagi rundingan bagi memperincikan prosedur operasi standard (SOP) untuk pelaksanaan Laluan Hijau Timbal Balik (RGL) tersebut.Mengenai kempen anti minyak sawit yang berlaku terutama di Eropah, Australia dan Oceania, Muhyiddin berkata Indonesia dan Malaysia sebagai dua negara pengeluar minyak sawit  terbesar dunia akan terus bekerjasama dalam berhadapan dengan isu diskriminasi tersebut.“Ini bagi memastikan kita dapat melindungi industri sawit, terutamanya bagi menyelamatkan berjuta-juta pekebun-pekebun kecil yang bergantung hidup sepenuhnya kepada industri sawit di Malaysia dan Indonesia.Menyentuh mengenai isu Myanmar, Muhyiddin berkata Kuala Lumpur dan Jakarta memandang serius keadaan politik semasa di negara itu yang merupakan satu langkah ke belakang dalam proses demokrasi di negara tersebut.“Adalah dikhuatiri pergolakan politik di Myanmar boleh menjejaskan keamanan dan kestabilan di rantau ini.“Sehubungan ini, saya sangat bersetuju dengan cadangan supaya kedua-dua menteri luar diberi mandat untuk mencari kesepakatan supaya satu mesyuarat khas Asean diadakan bagi membincangkan perkara ini dengan lebih mendalam,” kata perdana menteri.Perbincangan dua hala itu turut menyentuh kerjasama alam sekitar termasuk isu perubahan iklim dan jerebu rentas sempadan antara kedua-dua negara.Melalui kerjasama ini, Muhyiddin berkata agensi-agensi yang bertanggungjawab di kedua-dua negara akan dapat berkongsi amalan terbaik yang ada dalam pengurusan ladang dan tanah gambut.Selain itu, kedua-dua kementerian yang bertanggungjawab juga akan mewujudkan “focal point” bagi memudahkan komunikasi dalam isu alam sekitar dan jerebu rentas sempadan, katanya.Pertemuan empat-mata itu turut menyentuh soal pengambilan tenaga kerja dan pekerja domestik Indonesia di samping inisiatif bagi memelihara kebajikan dan kesejahteraan nelayan Malaysia dan Indonesia yang menjalankan aktiviti perikanan di kawasan yang mempunyai isu maritim.


Kastam Pulau Pinang rampas 10.2 juta batang rokok seludup

Jabatan Kastam Diraja Malaysia (JKDM) Pulau Pinang berjaya merampas sebanyak 10.2 juta batang rokok seludup bernilai RM7.4 juta termasuk cukai dalam serbuan  di Pelabuhan Klang, Selangor pada 1 Ogos lepas.
Pengarah Kastam Pulau Pinang Abdul Halim Ramli berkata bertindak hasil maklumat awam dan risikan yang dijalankan, pihak kastam Cawangan Siasatan Khas bersama Bahagian Penguatkuasaan Pulau Pinang telah menahan sebuah kontena di Pelabuhan Klang pada 1.10 tengah hari.
"Kontena itu kemudiannya telah dibawa ke Bahagian Penguatkuasaan JKDM Pulau Pinang untuk siasatan lanjut dan pemeriksaan rapi terhadap kontena tersebut telah menemui 1,021 masterclass rokok putih atau seludup yang disyaki tidak berkastam iaitu sebanyak 10.2 juta batang rokok.
"Semua rokok seludup itu bernilai RM816,800 dan melibatkan cukai RM6.542 juta, iaitu rampasan tersebut keseluruhannya membabitkan nilai RM7.4 juta," katanya pada sidang akhbar di Stor Penguatkuasaan Kastam, di Bagan Jermal hari ini.
Katanya siasatan awal juga mendapati kontena membawa rokok seludup tersebut dikendalikan oleh sebuah syarikat perkapalan yang mempunyai cawangan di Pelabuhan Klang dan diimport oleh sebuah syarikat yang berstatus sendirian berhad di Kuala Lumpur.
Halim berkata berdasarkan dokumen yang diperoleh, rokok seludup itu dipercayai berasal dari negara Asia Timur dan pihaknya kini masih menjalankan siasatan lanjut.
Katanya modus operandi yang digunakan syarikat itu adalah dengan mengikrarkan dagangan sebagai cendawan dalam tin dalam bil mereka dan pihaknya juga masih menyiasat mereka membawa masuk rokok seludup tersebut berapa kali sebelum ini.
"Berdasarkan pemeriksaan pihak kami bersama Suruhanjaya Syarikat Malaysia (SSM) mendapati syarikat yang mengimport kontena membawa rokok itu meragui termasuk alamat tidak betul malah kemungkinan menggunakan beberapa maklumat palsu.
"Setakat ini tiada sebarang tangkapan kerana semasa serbuan hanya terdapat ejen perkapalan sahaja, namun saya percaya berdasarkan beberapa maklumat yang kami peroleh akan  membawa ke arah penahanan suspek terlibat menyeludup rokok tersebut," katanya.
Beliau berkata kes itu disiasat menurut Seksyen 135(1)(e) dan Seksyen 135(1)(g) Akta Kastam 1967 serta Seksyen 74(1) (e) Akta Eksais 1976.


Zahid minta SKMM pantau hantaran pemimpin politik di media sosial berkisarkan kaum, agama

Timbalan Perdana Menteri Ahmad Zahid Hamidi meminta Kementerian Komunikasi dan Digital (KKD) melalui Suruhanjaya Komunikasi dan Multimedia (SKMM) untuk memantau hantaran berkisarkan naratif kaum dan agama yang dimainkan pemimpin politik di laman sosial untuk diambil tindakan.
Beliau yang juga Menteri Kemajuan Desa dan Wilayah berkata menurut laporan Pusat Kewartawanan Bebas (CIJ), orang politik menggunakan isu agama dan perkauman menerusi laman sosial untuk kepentingan politik.
“(Tindakan) ini mewujudkan perpecahan antara pengikut parti yang berbeza tetapi menjadi penganut agama yang sama. Saya harap KKD melalui SKMM harus memantau tulisan yang menjurus ke arah itu,” katanya dalam sidang media selepas sesi libat urus program Taman Bimbingan Kanak-kanak (Tabika) Pra Tahfiz Jabatan Kemajuan Masyarakat (Kemas) bersama masyarakat, di Putrajaya hari ini.
Media hari ini melaporkan hantaran berkisar naratif kaum dan agama yang menyinggung perasaan serta diskriminasi dicetuskan ahli politik, menguasai platform media sosial utama di negara ini ketika Pilihan Raya Umum Ke-15 (PRU15) lepas.
Ia antara analisis dan dapatan utama kajian Pemantauan Media Sosial Pada PRU15 oleh CIJ dengan kerjasama Universiti Nottingham Malaysia, Universiti Sains Malaysia (USM) dan Universiti Malaysia Sabah (UMS).
Dalam soal pembangunan sebuah negara, Zahid berkata budaya menghormati agama dan bangsa perlu diterapkan oleh semua pihak meskipun berbeza fahaman politik.
“Kita boleh berbeza pendapat dan kita raikan dengan akhlak yang baik,” katanya dan menambah Kerajaan Perpaduan komited memperkukuh keharmonian rakyat negara ini.
Mengulas tindakan pihak yang menggunakan naratif Islam terancam dan tergugat, Zahid berkata komitmen Kerajaan Perpaduan dalam soal yang termaktub dalam Perlembagaan Persekutuan tidak pernah tergugat.
Sementara itu, Zahid yang juga Pengerusi Barisan Nasional dan Presiden Umno sekali lagi menegaskan tidak ada sebarang langkah digerakkan pemimpin parti dalam Kerajaan Perpaduan untuk  menawarkan PAS menyertai kerajaan.
Katanya Perdana Menteri Anwar Ibrahim menyebut dengan jelas semalam bahawa tidak ada sebarang keputusan, perbincangan atau orang dilantik merundingkan dan menjemput parti PAS untuk bersama dalam kerajaan.
Sebelum ini, Timbalan Presiden PAS Tuan Ibrahim Tuan Man mengeluarkan kenyataan bahawa ada beberapa pihak menghubungi dan menemuinya bagi membuat tawaran menyertai kerajaan, sama seperti yang didedahkan Presiden Abdul Hadi Awang sebelum ini.


Data MySejahtera hak mutlak kerajaan Malaysia, kata Khairy

Setiap data dan maklumat yang diperolehi menerusi penggunaan aplikasi MySejahtera, adalah hak milik penuh dan mutlak kerajaan Malaysia, Dewan Negara diberitahu hari ini.Menteri Kesihatan Khairy Jamaluddin berkata perkara itu merupakan antara terma utama yang terkandung dalam Perjanjian Ketakdedahan (NDA) antara Majlis Keselamatan Negara di pihak kerajaan dengan KPISOFT pada 1 April 2020.Justeru, beliau memberi jaminan segala data yang tersimpan di dalam pangkalan data MySejahtera adalah terpelihara, dan hanya bagi tujuan kawalan pandemik oleh kementerian kesihatan (KKM).“Dalam hal ini, penggunaan dan pengurusan data MySejahtera adalah tertakluk kepada Akta Pencegahan dan Pengawalan Penyakit Berjangkit 1988 (Akta 342), Akta Perubatan 1971 (Akta 50) dan piawaian antarabangsa.“Selain itu, transaksi data daripada aplikasi MySejahtera dimuat naik ke jaringan pelayan awan setiap hari, dan hanya boleh diakses untuk kegunaan aplikasi MySejahtera serta aplikasi sokongan yang berkaitan dengan pandemik Covid-19 sahaja,” katanya semasa menggulung usul berkaitan aplikasi MySejahtera di Dewan Negara hari ini.Berhubung keselamatan aplikasi dan data pula, beliau berkata pihak Unit Pemodenan Tadbiran dan Perancangan Pengurusan Malaysia (Mampu) dan Agensi Keselamatan Siber Negara (Nacsa), menjalankan pelbagai ujian bagi memastikan aplikasi itu selamat, pengujian penembusan dan kerentanan) sebelum ia dilancarkan.Selain itu, katanya Nacsa juga menjalankan audit keselamatan berkala setiap bulan, dan melaksanakan ujian penembusan dari semasa ke semasa, selain turut melaksanakan jejak audit kepada server yang menyimpan data MySejahtera ini.“Kalau ada sesiapa yang cuba log masuk ambil data daripada server kita, kita akan tahu siapa log masuk data itu,” katanya.Nacsa melalui Pusat Penyelarasan Siber Negara (NC4) juga memantau keselamatan secara berterusan ke atas aplikasi MySejahtera, untuk mengesan sebarang pencerobohan selain hasil semakan juga mendapati syarikat pengendali aplikasi MySejahtera ini juga telah menerima piawaian ISO270001 (ISMS).Katanya piawaian ini ialah spesifikasi yang diiktiraf di peringkat antarabangsa untuk Sistem Pengurusan Keselamatan Maklumat, meliputi dasar dan pengurusan keselamatan maklumat, keselamatan fizikal dan persekitaran, keselamatan komunikasi dan keselamatan sumber manusia.“Berdasarkan fakta-fakta ini, saya ingin menekan bahawa setiap data dan maklumat yang diperolehi menerusi aplikasi MySejahtera adalah hak milik kerajaan dan terjamin keselamatan dan kerahsiaannya.“Saya berharap orang ramai akan terus menggunakan aplikasi MySejahtera tanpa ragu-ragu. Kerahsiaan data orang ramai adalah terjamin dan KKM akan sentiasa memastikan aspek ini tidak dikompromi,” katanya.


Kes harian turun ke paras 27,000 jangkitan, 43 lagi terkorban

27,299 kes baru Covid-19 direkodkan hari ini menjadikan jumlah keseluruhan sebanyak 3,395,170 kes.Sebanyak 22,710 pesakit turut dilaporkan sembuh, menjadikan jumlah keseluruhan kes sembuh sebanyak 3,063,560.Ketika ini, 298,976 kes aktif turut direkodkan, dengan 286,959 atau 96.0% daripadanya sedang menjalani kuarantin kendiri.Dalam pada itu, 3,758  (1.3%) kes kini berada di pusat kuarantin sementara 7, 911 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 348 kes dan 203 daripadanya memerlukan bantuan alat pernafasanKadar penggunaan kemudahan ICU di seluruh negara kini sebanyak 60.8% dengan kes Covid-19 merangkumi 41.1%.43 korban akibat wabak itu turut dilaporkan, termasuk 13 kes kematian sebelum tiba ke hospital.Ketika ini, kes keseluruhan kematian adalah sebanyak 32,634 orang.


Korban Covid-19 catat angka tertinggi sebanyak 47

Korban Covid-19 di Malaysia mencecah angka 47, sebuah catatan tertinggi hari ini dengan angka kes baru mendekati 5,000 jangkitan dilaporkan di seluruh negara.18 kematian dilaporkan di Selangor, lima di Sarawak dan Pulau Pinang. Sementara Johor, Kuala Lumpur dan Kelantan melaporkan empat korban.Perak melaporkan tiga kematian, Pahang (2) sementara Kedah dan Negeri Sembilan mencatatkan satu kematian.Korban paling tua berusia 94 tahun di Perak yang menghidap penyakit darah tinggi sementara pesakit paling muda meninggal dunia berusia 33 tahun di Kelantan yang menghidap asma dan obesiti.Selangor melaporkan sejumlah 1,743 kes harian ketika kes kumulatif negara mencatat 4,865.Sarawak mencatat angka kes harian tertinggi sebanyak 512.Sementara itu 3,497 pesakit sembuh dilaporkan dan dibenarkan pulang, selain 531 kekal di ICU dengan 277 pesakit memerlukan alat bantuan pernafasan.Kematian akibat Covid-19 hari ini mencatat angka 1,994.19 kluster baru turut dikesan di Johor, Selangor, Penang, Kedah, Kuala Lumpur, Melaka, Negeri Sembilan, Terengganu, Sarawak and Perak.


Jawatankuasa peringkat tertinggi diwujud untuk pembangunan sukan

Satu jawatankuasa peringkat tertinggi (HLC) diwujudkan untuk memberi tumpuan kepada model pembangunan bakat bagi sukan tempur, olahraga dan renang, kata Timbalan Perdana Menteri Dr Ahmad Zahid Hamidi.
Zahid yang akan mempengerusikan HLC itu pada 7 Jun ini, berkata jawatankuasa itu melibatkan kerjasama Kementerian Belia dan Sukan (KBS), Kementerian Pendidikan Tinggi (KPT) dan Kementerian Pendidikan (KPM).
"HLC ini untuk memastikan negara tidak ketinggalan dan seiring dengan negara yang mempunyai pembangunan sukan yang maju," katanya  selepas mempengerusikan Mesyuarat Jawatankuasa Kabinet Pembangunan Sukan (JKPS) di Putrajaya hari ini.
Turut hadir Menteri Belia dan Sukan Hannah Yeoh dan Timbalan Adam Adli Abdul Halim.
Zahid berkata HLC itu juga akan melihat kepada mencungkil bakat dalam kalangan anggota tentera, polis dan badan penguat kuasa supaya mereka dilibatkan dalam pembangunan sukan negara.
Sementara itu, Zahid berkata mesyuarat JKPS hari ini bersetuju untuk mempelawa syarikat berkaitan kerajaan (GLC) membiayai program sukan bagi memangkinkan pembangunan sukan negara.
Katanya JKPS juga mencadangkan peraturan pengecualian cukai kepada penaja dapat dipertingkatkan bagi menggalakkan penambahan jumlah penajaan.
Menurut Zahid, antara yang dibincangkan dalam mesyuarat JKPS hari ini semakan semula keanggotaan JKPS dan cadangan penubuhan Integriti Sukan Malaysia (MSI).
Turut dibincangkan adalah prestasi kontinjen Malaysia pada Sukan SEA di Kemboja baru-baru ini serta cadangan pelaksanaan program penyediaan atlet ke arah Sukan SEA 2025 dan Sukan SEA 2027 merentasi kementerian.
Sementara itu, Yeoh berkata penubuhan HLC itu akan mempersiapkan atlet negara supaya tidak ketinggalan dalam Sukan SEA di Thailand pada 2025 dan Sukan Olimpik.


Serbuan Op Patuh tahan 229 warga asing di Klang

Jabatan Imigresen menahan seramai 229 warga asing dalam Operasi Patuh (Op Patuh) di sebuah kilang pelupusan besi di Meru, Klang, pagi semalam.Kesemua mereka yang ditahan berumur lingkungan 22 hingga 45 tahun itu terdiri daripada 99 warga India, Bangladesh (88), Pakistan (33), Myanmar (lima), Indonesia (tiga) dan seorang warga Nepal.Ketua Pengarah Jabatan Imigresen Khairul Dzaimee Daud berkata pemeriksaan lanjut di lokasi kilang berkenaan mendapati premis itu melanggar prosedur operasi standard (SOP) Fasa Satu Kawalan Pergerakan dalam Pelan Pemulihan Negara.Beliau berkata premis itu melakukan kesalahan di bawah Akta Imigresen iaitu menggunakan tenaga kerja warga asing yang tiada dokumen dan tinggal lebih masa.“Antara kesalahan dikenal pasti ialah pekerja warga asing tidak memiliki dokumen perjalanan sah selain menyalahgunakan pas dan tinggal lebih masa.“Selain itu, kilang itu turut dikompaun polis sebanyak RM10,000 kerana melanggar SOP kawalan pergerakan dan dikompaun oleh jabatan tenaga kerja sebanyak RM20,000 kerana gagal mematuhi SOP pengurusan tempat kerja,” katanya dalam sebuah kenyataan.Menurut Khairul Dzaimee, kesemua tahanan dibawa menjalani ujian saringan Covid-19 sebelum ditempatkan di Depot Imigresen Semenyih untuk siasatan atas pelbagai kesalahan mengikut Akta Imigresen 1959/63, Akta Pasport 1966 dan Peraturan-Peraturan Imigresen 1963.